การจัดการ

1.  โครงสร้างการจัดการ

โครงสร้างการจัดการของ CPN ประกอบด้วย

1.  คณะกรรมการบริษัท

2.  คณะกรรมการชุดย่อย จำนวน 4 คณะ

    1.  คณะกรรมการตรวจสอบ

    2.  คณะกรรมการสรรหาและกำหนดค่าตอบแทน

    3.  คณะกรรมการบริหารความเสี่ยง

    4.  คณะกรรมการบรรษัทภิบาล

3.  คณะกรรมการบริหาร

4.  คณะกรรมการจัดการ

  รายละเอียดของคณะกรรมการแต่ละคณะมีดังนี้

คณะกรรมการบริษัท

คณะกรรมการบริษัท ประกอบด้วยกรรมการ 12 คน โดยมีองค์ประกอบดังนี้

-   กรรมการอิสระ 5 คน หรือมากกว่า 1 ใน 3 ของจำนวนกรรมการทั้งหมด
    คิดเป็นสัดส่วนที่สูงกว่าหลักการกำกับดูแลกิจการที่ดีของบริษัทจดทะเบียน ปี 2555
    ซึ่งจัดทำโดยตลาดหลักทรัพย์แห่งประเทศไทย

-   ประธานกรรมการเป็นตัวแทนของผู้ถือหุ้น และไม่ได้เป็นบุคคลเดียวกับกรรมการผู้จัดการใหญ่
    เพื่อให้มีการแบ่งแยกบทบาทอย่างชัดเจนและมีการถ่วงดุลอำนาจในการดำเนินงาน

-   กรรมการที่ไม่เป็นผู้บริหาร 11 คน และกรรมการที่เป็นผู้บริหาร 1 คน

-   รายชื่อและตำแหน่งคณะกรรมการบริษัท

1.  นายสุทธิชัย จิราธิวัฒน์ ² ประธานกรรมการ

2.  นายไพฑูรย์ ทวีผล กรรมการอิสระ

3.  นายจักก์ชัย พานิชพัฒน์ กรรมการอิสระ

4.  นางสุนันทา ตุลยธัญ กรรมการอิสระ

5.  นายการุณ กิตติสถาพร กรรมการอิสระ

6.  นายครรชิต บุนะจินดา กรรมการอิสระ ¹

7.  นายสุทธิเกียรติ จิราธิวัฒน์ ² กรรมการ

8.  นายสุทธิชาติ จิราธิวัฒน์ ² กรรมการ

9.  นายสุทธิศักดิ์ จิราธิวัฒน์ ² กรรมการ

10. นายสุทธิธรรม จิราธิวัฒน์ ² กรรมการ

11. นายปริญญ์ จิราธิวัฒน์ ² กรรมการ

12. นายกอบชัย จิราธิวัฒน์ ^(2, 3) กรรมการ

  หมายเหตุ :

  ¹ นายครรชิต บุนะจินดา มีคุณสมบัติเป็นกรรมการอิสระตามมติที่ประชุมคณะกรรมการบริษัท ครั้งที่
  2/2556 วันที่ 22 กุมภาพันธ์ 2556

  ² กรรมการที่เป็นตัวแทนจากผู้ถือหุ้น

  ³ กรรมการที่เป็นผู้บริหาร

-   กรรมการผู้มีอำนาจลงลายมือชื่อแทนบริษัท

กรรมการผู้มีอำนาจลงลายมือชื่อแทนบริษัท คือ นายสุทธิธรรม จิราธิวัฒน์ นายปริญญ์ จิราธิวัฒน์
นายกอบชัย จิราธิวัฒน์ กรรมการสองในสามคนนี้ลงลายมือชื่อร่วมกันและประทับตราสำคัญของบริษัท
หรือกรณีที่ต้องยื่นแบบแสดงรายการภาษีต่าง ๆ หรือการยื่นงบการเงินต่อหน่วยงานราชการ
หรือหน่วยงานอื่นใด
ให้กรรมการผู้มีอำนาจข้างต้นคนใดคนหนึ่งลงลายมือชื่อและประทับตราสำคัญของบริษัท

-   หน้าที่และความรับผิดชอบของคณะกรรมการบริษัท

1.  ปฏิบัติหน้าที่ให้เป็นไปตามกฎหมาย วัตถุประสงค์ และข้อบังคับของบริษัท
    ตลอดจนมติคณะกรรมการ และมติที่ประชุมผู้ถือหุ้น ด้วยความซื่อสัตย์สุจริต (Duty of
    Loyalty) ความระมัดระวัง (Duty of Care) มีความรับผิดชอบ (Accountability)
    และมีจริยธรรม (Ethic) โดยคำนึงถึงประโยชน์ของผู้ถือหุ้นทุกรายอย่างเท่าเทียมกัน

2.  กำหนดวิสัยทัศน์ กลยุทธ์ แผนงานและงบประมาณประจำปีของบริษัท
    โดยมีการติดตามผลการดำเนินงานด้านต่าง ๆ ของบริษัท อย่างต่อเนื่อง
    เพื่อให้มั่นใจว่าการดำเนินงานเป็นไปตามเป้าหมายที่กำหนด
    และสามารถจัดการอุปสรรคปัญหาที่อาจเกิดขึ้นได้อย่างทันเวลา

3.  พิจารณาอนุมัติรายการที่สำคัญตามขอบเขตอำนาจหน้าที่ของคณะกรรมการ
    ตามที่กฎหมายและข้อบังคับของบริษัท กำหนด
    รวมถึงพิจารณาอนุมัติงบประมาณรายจ่ายลงทุนที่มีวงเงินมากกว่า 200 ล้านบาท

4.  พิจารณาแต่งตั้งคณะกรรมการชุดย่อยต่างๆ
    เพื่อสนับสนุนการปฏิบัติงานตามความรับผิดชอบของคณะกรรมการตามความเหมาะสมและความจำเป็น
    โดยมีการติดตามผลการดำเนินงานของคณะกรรมการชุดย่อยอย่างสม่ำเสมอ

5.  กรรมการที่เป็นอิสระควรใช้ดุลยพินิจอย่างเป็นอิสระในการพิจารณากำหนดกลยุทธ์
    การบริหารงาน การใช้ทรัพยากร
    การแต่งตั้งกรรมการและการกำหนดมาตรฐานในการดำเนินธุรกิจ
    รวมทั้งพร้อมที่จะคัดค้านการกระทำของฝ่ายจัดการหรือกรรมการอื่น
    ในกรณีที่มีความเห็นขัดแย้งในเรื่องที่มีผลกระทบต่อความเท่าเทียมกันของผู้ถือหุ้นทุกราย

6.  จัดให้มีการเปิดเผยข้อมูลต่อผู้ถือหุ้นและผู้มีส่วนได้เสียทุกกลุ่มอย่างถูกต้อง ครบถ้วน โปร่งใส
    เชื่อถือได้ ทันเวลา และเท่าเทียมกัน

7.  จัดให้มีระบบควบคุมภายในและการตรวจสอบภายในที่มีประสิทธิภาพและประสิทธิผล

8.  จัดให้มีกระบวนการบริหารความเสี่ยงที่เหมาะสมและมีประสิทธิภาพ ซึ่งสามารถประเมิน
    ติดตาม และบริหารความเสี่ยงที่สำคัญได้

9.  จัดให้มีเลขานุการบริษัทเพื่อช่วยดูแลกิจกรรมต่าง ๆ
    ของคณะกรรมการและช่วยให้คณะกรรมการและบริษัทปฏิบัติให้เป็นไปตามกฎหมายและข้อกำหนดที่เกี่ยวข้อง

10. จัดให้มีจรรยาบรรณธุรกิจของกรรมการ ผู้บริหารและพนักงาน
    เพื่อเป็นมาตรฐานแนวทางในการดำเนินธุรกิจของบริษัท

11. จัดให้มีการดำเนินงานตามหลักการกำกับดูแลกิจการที่ดี
    และสนับสนุนให้มีการสื่อสารไปสู่ทุกคนในบริษัท
    ให้ได้รับทราบยึดถือปฏิบัติอย่างจริงจัง

12. จัดให้มีกระบวนการที่ชัดเจนและโปร่งใสเกี่ยวกับการทำรายการระหว่างกัน

13. จัดให้มีกระบวนการที่ชัดเจนในการรายงานของคณะกรรมการตรวจสอบต่อคณะกรรมการ
    เมื่อพบหรือมีข้อสงสัยเกี่ยวกับรายการหรือการกระทำ
    ซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    คณะกรรมการต้องดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร

14. จัดให้มีการกำหนดแผนการสืบทอดตำแหน่งผู้บริหารระดับสูงของบริษัท

15. จัดให้มีการทบทวนและปรับปรุงนโยบายและแผนงานที่สำคัญต่าง ๆ
    ให้เป็นปัจจุบันและเหมาะสมกับสภาพธุรกิจอย่างสม่ำเสมอ

16. จัดให้มีการทบทวนและแก้ไขกฎบัตรคณะกรรมการบริษัทให้สอดคล้องกับภาวการณ์

17. สามารถแสวงหาความเห็นทางวิชาชีพเกี่ยวกับการดำเนินธุรกิจด้วยการว่าจ้างที่ปรึกษาภายนอกด้วยค่าใช้จ่ายบริษัท

18. ปฏิบัติหน้าที่อื่นใดเกี่ยวกับกิจการของบริษัท ตามที่ผู้ถือหุ้นมอบหมาย

ทั้งนี้ บริษัท
ได้กำหนดคุณสมบัติความเป็นอิสระไว้เข้มงวดกว่าข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ฯ
รายละเอียดมีดังนี้

-   คุณสมบัติของกรรมการอิสระ

1.  ถือหุ้นไม่เกิน 0.5% ของจำนวนหุ้นที่มีสิทธิออกเสียงทั้งหมดของบริษัท บริษัทใหญ่ บริษัทย่อย
    บริษัทร่วม ผู้ถือหุ้นรายใหญ่ หรือผู้มีอำนาจควบคุมของบริษัท ทั้งนี้
    ให้นับรวมการถือหุ้นของผู้ที่เกี่ยวข้องของกรรมการอิสระรายนั้น ๆ ด้วย

2.  ไม่เป็นหรือเคยเป็นกรรมการที่มีส่วนร่วมบริหารงาน ลูกจ้าง พนักงาน
    ที่ปรึกษาที่ได้เงินเดือนประจำ หรือผู้มีอำนาจควบคุมของบริษัท บริษัทใหญ่ บริษัทย่อย บริษัทร่วม
    บริษัทย่อยลำดับเดียวกัน ผู้ถือหุ้นรายใหญ่ หรือของผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

3.  ไม่เป็นบุคคลที่มีความสัมพันธ์ทางสายโลหิต
    หรือโดยการจดทะเบียนตามกฎหมายในลักษณะที่เป็นบิดา มารดา คู่สมรส พี่น้อง และบุตร
    รวมทั้งคู่สมรสของบุตรของกรรมการรายอื่น ผู้บริหาร ผู้ถือหุ้นรายใหญ่ ผู้มีอำนาจควบคุม
    หรือบุคคลที่จะได้รับการเสนอให้เป็นกรรมการ ผู้บริหาร
    หรือผู้มีอำนาจควบคุมของบริษัทหรือบริษัทย่อย

4.  ไม่มีหรือเคยมีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม ผู้ถือหุ้นรายใหญ่
    หรือผู้มีอำนาจควบคุมของบริษัท
    ในลักษณะที่อาจเป็นการขัดขวางการใช้วิจารณญาณอย่างอิสระของตน
    รวมทั้งไม่เป็นหรือเคยเป็นผู้ถือหุ้นที่มีนัย
    หรือผู้มีอำนาจควบคุมของผู้ที่มีความสัมพันธ์ทางธุรกิจกับบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือผู้มีอำนาจควบคุมของบริษัท
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง
    ความสัมพันธ์ทางธุรกิจตามวรรคหนึ่ง
    รวมถึงการทำรายการทางการค้าที่กระทำเป็นปกติเพื่อประกอบกิจการ
    การเช่าหรือให้เช่าอสังหาริมทรัพย์
    รายการเกี่ยวกับสินทรัพย์หรือบริการหรือการให้หรือรับความช่วยเหลือทางการเงิน
    ด้วยการรับหรือให้กู้ยืม ค้ำประกัน การให้สินทรัพย์เป็นหลักประกันหนี้สิน
    รวมถึงพฤติการณ์อื่นทำนองเดียวกัน
    ซึ่งเป็นผลให้บริษัทหรือคู่สัญญามีภาระหนี้ที่ต้องชำระต่ออีกฝ่ายหนึ่ง ตั้งแต่ 3%
    ของสินทรัพย์ที่มีตัวตนสุทธิของบริษัทหรือตั้งแต่ 20 ล้านบาทขึ้นไป แล้วแต่จำนวนใดจะต่ำกว่า
    ทั้งนี้
    การคำนวณภาระหนี้ดังกล่าวให้เป็นไปตามวิธีการคำนวณมูลค่าของรายการที่เกี่ยวโยงกันตามประกาศคณะกรรมการกำกับตลาดทุนว่าด้วยหลักเกณฑ์ในการทำรายการที่เกี่ยวโยงกัน
    โดยอนุโลม แต่ในการพิจารณาภาระหนี้ดังกล่าว ให้นับรวมภาระหนี้ที่เกิดขึ้นในระหว่าง 1
    ปีก่อนวันที่มีความสัมพันธ์ทางธุรกิจกับบุคคลเดียวกัน

5.  ไม่เป็นหรือเคยเป็นผู้สอบบัญชีของบริษัท บริษัทใหญ่ บริษัทย่อย บริษัทร่วม ผู้ถือหุ้นรายใหญ่
    หรือผู้มีอำนาจควบคุมของบริษัท และไม่เป็นผู้ถือหุ้นที่มีนัย ผู้มีอำนาจควบคุม
    หรือหุ้นส่วนของสำนักงานสอบบัญชี ซึ่งมีผู้สอบบัญชีของบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือผู้มีอำนาจควบคุมของบริษัทสังกัดอยู่
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

6.  ไม่เป็นหรือเคยเป็นผู้ให้บริการทางวิชาชีพใด ๆ
    ซึ่งรวมถึงการให้บริการเป็นที่ปรึกษากฎหมายหรือที่ปรึกษาทางการเงิน
    ซึ่งได้รับค่าบริการเกินกว่า 2 ล้านบาทต่อปีจากบริษัท บริษัทใหญ่ บริษัทย่อย บริษัทร่วม
    ผู้ถือหุ้นรายใหญ่ หรือผู้มีอำนาจควบคุมของบริษัท และไม่เป็นผู้ถือหุ้นที่มีนัย ผู้มีอำนาจควบคุม
    หรือหุ้นส่วนของผู้ให้บริการทางวิชาชีพนั้นด้วย
    เว้นแต่จะได้พ้นจากการมีลักษณะดังกล่าวมาแล้วไม่น้อยกว่า 2 ปีก่อนได้รับการแต่งตั้ง

7.  ไม่เป็นกรรมการที่ได้รับแต่งตั้งขึ้นเพื่อเป็นตัวแทนของกรรมการของบริษัท
    ผู้ถือหุ้นรายใหญ่หรือผู้ถือหุ้นซึ่งเป็นผู้เกี่ยวข้องกับผู้ถือหุ้นรายใหญ่ของบริษัท

8.  ไม่ประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทหรือบริษัทย่อย
    หรือไม่เป็นหุ้นส่วนที่มีนัยในห้างหุ้นส่วน หรือเป็นกรรมการที่มีส่วนร่วมบริหารงาน ลูกจ้าง
    พนักงาน ที่ปรึกษาที่รับเงินเดือนประจำ หรือถือหุ้นเกิน 1%
    ของจำนวนหุ้นที่มีสิทธิออกเสียงทั้งหมดของบริษัทอื่น
    ซึ่งประกอบกิจการที่มีสภาพอย่างเดียวกันและเป็นการแข่งขันที่มีนัยกับกิจการของบริษัทหรือบริษัทย่อย

9.  ไม่มีลักษณะอื่นใดที่ทำให้ไม่สามารถให้ความเห็นอย่างเป็นอิสระเกี่ยวกับการดำเนินงานของบริษัท

  กรรมการอิสระอาจได้รับมอบหมายจากคณะกรรมการให้ตัดสินใจในการดำเนินกิจการของบริษัท
  บริษัทใหญ่ บริษัทย่อย บริษัทร่วม บริษัทย่อยลำดับเดียวกัน ผู้ถือหุ้นรายใหญ่
  หรือผู้มีอำนาจควบคุมของบริษัท โดยมีการตัดสินใจในรูปแบบขององค์คณะ (Collective
  decision) ได้

-   เลขานุการบริษัท

คณะกรรมการบริษัทเป็นผู้พิจารณาแต่งตั้งผู้มีความรู้ ความสามารถ
และมีความเหมาะสมในการทำหน้าที่เป็นเลขานุการบริษัท ซึ่งปัจจุบันมี นางสาวนภารัตน์
ศรีวรรณวิทย์ ทำหน้าที่เป็นเลขานุการบริษัท
โดยมีสำนักเลขานุการบริษัทสนับสนุนการทำงานที่เกี่ยวข้องให้ดำเนินไปอย่างมีประสิทธิภาพและประสิทธิผล
เป็นไปตามหลักธรรมาภิบาล

-   หน้าที่และความรับผิดชอบของเลขานุการบริษัท

1.  จัดทำและเก็บรักษาเอกสารเกี่ยวกับทะเบียนกรรมการ รายงานประจำปีของบริษัท
    หนังสือนัดประชุมคณะกรรมการบริษัท และรายงานการประชุมคณะกรรมการบริษัท
    หนังสือนัดประชุมผู้ถือหุ้น และรายงานการประชุมผู้ถือหุ้น

2.  เก็บรักษารายงานการมีส่วนได้เสียที่รายงานโดยกรรมการหรือผู้บริหาร

3.  จัดส่งสำเนารายงานการมีส่วนได้เสียของกรรมการและผู้บริหาร
    หรือบุคคลที่มีความเกี่ยวข้องให้ประธานกรรมการและประธานกรรมการตรวจสอบทราบภายใน
    7 วันทำการนับแต่วันที่บริษัทได้รับรายงานนั้น

4.  จัดการประชุมคณะกรรมการบริษัท และการประชุมผู้ถือหุ้นให้เป็นไปตามระเบียบ ข้อบังคับ
    และกฎหมายที่เกี่ยวข้อง

5.  ให้คำแนะนำในการดำเนินงานของบริษัทและคณะกรรมการบริษัทให้เป็นไปตามหนังสือบริคณห์สนธิ
    ข้อบังคับของบริษัท พระราชบัญญัติหลักทรัพย์และตลาดหลักทรัพย์
    พระราชบัญญัติบริษัทมหาชนจำกัด และกฎหมายอื่น ๆ ที่เกี่ยวข้อง

6.  เป็นศูนย์กลางการติดต่อสื่อสารข้อมูลข่าวสารระหว่างกรรมการ ผู้บริหาร และผู้ถือหุ้น

7.  ประสานงานและติดตามการดำเนินงานตามมติของกรรมการและผู้ถือหุ้น

8.  ดูแลให้มีการเปิดเผยข้อมูลและรายงานสารสนเทศในส่วนที่รับผิดชอบต่อหน่วยงานที่กำกับดูแลตามระเบียบและข้อกำหนดของหน่วยงานทางการ

9.  ดำเนินการอื่น ๆ ตามที่คณะกรรมการกำกับตลาดทุนประกาศกำหนด
    หรือตามที่คณะกรรมการบริษัทมอบหมาย

ทั้งนี้
กำหนดให้ฝ่ายกฎหมายมีหน้าที่รับผิดชอบในการจัดทำรายงานการประชุมคณะกรรมการบริษัทและรายงานการประชุมผู้ถือหุ้น
ตลอดจนดูแล
ตรวจสอบและให้คำแนะนำในการดำเนินงานของบริษัทและคณะกรรมการให้เป็นไปตามระเบียบ
ข้อบังคับ และกฎหมายต่าง ๆ ที่เกี่ยวข้อง

คณะกรรมการชุดย่อย

คณะกรรมการตรวจสอบ

คณะกรรมการบริษัทเป็นผู้แต่งตั้งคณะกรรมการตรวจสอบ ซึ่งประกอบด้วยกรรมการ 4 คน
โดยมีองค์ประกอบดังนี้

- กรรมการอิสระ 4 คน

- กรรมการตรวจสอบลำดับที่ 1
เป็นผู้มีความรู้และประสบการณ์เพียงพอที่จะสามารถทำหน้าที่ในการสอบทานความน่าเชื่อถือของงบการเงิน

-   รายชื่อและตำแหน่งคณะกรรมการตรวจสอบ

1.  นายไพฑูรย์ ทวีผล ประธานกรรมการตรวจสอบ

2.  นายจักก์ชัย พานิชพัฒน์ กรรมการตรวจสอบ

3.  นางสุนันทา ตุลยธัญ กรรมการตรวจสอบ

4.  นายการุณ กิตติสถาพร กรรมการตรวจสอบ

-   หน้าที่และความรับผิดชอบของคณะกรรมการตรวจสอบ

1.  สอบทานให้บริษัทมีกระบวนการจัดทำและการเปิดเผยข้อมูลในรายงานทางการเงินของบริษัทให้มีความถูกต้อง
    ครบถ้วน เพียงพอ เชื่อถือได้และทันเวลา โดยการประสานงานกับผู้สอบบัญชี
    และผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี

2.  พิจารณารายการที่เกี่ยวโยงกันและรายการที่อาจมีความขัดแย้งทางผลประโยชน์
    ให้เป็นไปตามกฎหมายและข้อกำหนดของตลาดหลักทรัพย์แห่งประเทศไทย
    เพื่อให้มั่นใจว่ารายการดังกล่าวสมเหตุสมผลและเป็นประโยชน์สูงสุดต่อบริษัท

3.  พิจารณาการเปิดเผยข้อมูลของบริษัทในกรณีที่เกิดรายการเกี่ยวโยงหรือรายการที่เกี่ยวข้องหรือรายการที่อาจก่อให้เกิดความขัดแย้งทางผลประโยชน์ให้มีความถูกต้องและครบถ้วน

4.  สอบทานให้บริษัทมีระบบการควบคุมภายในที่เหมาะสมและมีประสิทธิผล
    รวมทั้งสอบทานรายการที่อาจก่อให้เกิดการทุจริตรายงานทางการเงิน

5.  พิจารณาผลการตรวจสอบและข้อเสนอแนะของผู้สอบบัญชีและสำนักตรวจสอบภายใน
    เกี่ยวกับระบบการควบคุมภายใน และเสนอให้ฝ่ายบริหารปรับปรุงแก้ไขตามข้อเสนอแนะ
    รวมทั้งติดตามผลการดำเนินการตามข้อเสนอแนะนั้น

6.  สอบทานให้บริษัทมีหน่วยงานตรวจสอบภายในที่มีความเป็นอิสระและมีระบบการตรวจสอบภายในที่มีประสิทธิผล

7.  สอบทานกิจกรรมและโครงสร้างของสำนักตรวจสอบภายในและอนุมัติกฎบัตรของสำนักตรวจสอบภายใน

8.  ร่วมพิจารณาให้ความเห็นในการแต่งตั้ง เสนอความดีความชอบ โยกย้าย ถอดถอนหรือเลิกจ้าง
    รวมทั้งการกำหนดและปรับค่าตอบแทนผู้จัดการสำนักตรวจสอบภายใน
    เพื่อสร้างความมั่นใจว่าหน่วยงานนี้ทำหน้าที่อย่างเป็นอิสระ

9.  สอบทานแผนการตรวจสอบภายในร่วมกับผู้จัดการสำนักตรวจสอบภายใน
    โดยเฉพาะที่เกี่ยวกับระบบควบคุมภายใน และกระบวนการจัดการทางการเงิน

10. พิจารณาให้ความเห็นและให้ข้อสังเกตงบประมาณและอัตรากำลังของสำนักตรวจสอบภายใน
    เพื่อเสนอฝ่ายบริหารเป็นผู้อนุมัติ

11. พิจารณาแผนงานตรวจสอบและขอบเขตการตรวจสอบของผู้ตรวจสอบภายในและผู้สอบบัญชีของบริษัทให้มีความสัมพันธ์ที่เกื้อกูลกัน
    ไม่ซํ้าซ้อน

12. พิจารณาคัดเลือก
    เสนอแต่งตั้งและเสนอค่าตอบแทนผู้สอบบัญชีเพื่อให้ได้ผู้สอบบัญชีที่มีความเป็นอิสระ
    โดยคำนึงถึงความน่าเชื่อถือ ความเพียงพอของทรัพยากร
    ปริมาณงานตรวจสอบของสำนักงานตรวจสอบบัญชีนั้น
    และประสบการณ์ของบุคลากรที่ได้รับมอบหมายให้ตรวจสอบบัญชีของบริษัท
    รวมถึงผลการปฏิบัติงานในปีที่ผ่านมา ตลอดจนพิจารณาถอดถอนผู้สอบบัญชี

13. สอบทานขอบเขตและวิธีการตรวจสอบที่เสนอโดยผู้สอบบัญชี
    รวมทั้งพิจารณาเหตุผลในการเปลี่ยนแปลงแผนการตรวจสอบ
    (กรณีมีการเปลี่ยนแปลงแผนการตรวจสอบในภายหลัง)

14. เสนอแนะให้ผู้สอบบัญชีสอบทานหรือตรวจสอบรายการใด ๆ
    ที่เห็นว่าจำเป็นและเป็นเรื่องสำคัญระหว่างการตรวจสอบบัญชีของบริษัทและบริษัทย่อยได้

15. สอบทานรายงานของผู้สอบบัญชีที่จัดทำเสนอให้ฝ่ายบริหาร ปรับปรุงแก้ไข
    และติดตามผลการดำเนินการตามข้อเสนอแนะนั้น

16. พิจารณาความเพียงพอและความมีประสิทธิภาพในการประสานงานระหว่างผู้สอบบัญชีและผู้ตรวจสอบภายใน

17. รับทราบจากผู้สอบบัญชีโดยไม่ชักช้าในข้อเท็จจริงเกี่ยวกับพฤติการณ์อันควรสงสัยว่ากรรมการ
    ผู้จัดการหรือบุคคลซึ่งรับผิดชอบในการดำเนินงานของบริษัทได้กระทำความผิดตามมาตรา
    281/2 วรรค 2 มาตรา 305, 306, 308, 309, 310, 311, 312 หรือมาตรา 313
    ของ พรบ. เมื่อผู้สอบบัญชีได้พบ และดำเนินการตรวจสอบต่อไปโดยไม่ชักช้า
    รวมทั้งต้องรายงานผลการตรวจสอบเบื้องต้นให้แก่สำนักงานคณะกรรมการตลาดหลักทรัพย์
    และผู้สอบบัญชีทราบภายใน 30 วัน นับแต่วันที่ได้รับแจ้งจากผู้สอบบัญชี

18. สอบทานประสิทธิผลของระบบการติดตามควบคุมให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
    ข้อกำหนดของตลาดหลักทรัพย์ และกฎหมายที่เกี่ยวข้องกับธุรกิจของบริษัท
    ตลอดจนระเบียบจรรยาบรรณของบริษัท

19. สอบทานผลการสอบสวนของฝ่ายจัดการ และติดตามกรณีของการไม่ปฏิบัติตาม

20. สอบทานประเด็นที่ตรวจพบโดยหน่วยงานกำกับดูแลภายนอก และข้อสังเกตจากผู้ตรวจสอบ

21. สอบทานกระบวนการสื่อสารประมวลจรรยาบรรณไปสู่พนักงานภายในบริษัทและติดตามผลการปฏิบัติตาม

22. ได้รับรายงานความคืบหน้าจากฝ่ายจัดการและที่ปรึกษากฏหมายของบริษัทเกี่ยวกับประเด็นสำคัญในการปฏิบัติตามข้อกำหนดกฏหมายที่เกี่ยวข้องอย่างสม่ำเสมอ

23. คณะกรรมการตรวจสอบต้องรายงานผลการดำเนินงานต่อที่ประชุมคณะกรรมการบริษัท
    เพื่อทราบและพิจารณา อย่างน้อยไตรมาสละ 1 ครั้ง

24. สอบทานรายงานใด ๆ ที่จัดทำโดยบริษัท
    ที่มีเนื้อหาเกี่ยวข้องกับหน้าที่ความรับผิดชอบของคณะกรรมการตรวจสอบ

25. จัดทำรายงานผลการดำเนินงานประจำปีของคณะกรรมการตรวจสอบโดยแสดงรายการตามที่ตลาดหลักทรัพย์แห่งประเทศไทยกำหนดและให้ลงนามโดยประธานกรรมการตรวจสอบ
    รวมทั้งเปิดเผยไว้ในรายงานประจำปีของบริษัท

26. ในการปฏิบัติหน้าที่ของคณะกรรมการตรวจสอบ
    หากพบหรือมีข้อสงสัยว่ามีรายการหรือการกระทำซึ่งอาจมีผลกระทบอย่างมีนัยสำคัญต่อฐานะการเงินและผลการดำเนินงานของบริษัท
    คณะกรรมการตรวจสอบต้องรายงานต่อคณะกรรมการบริษัท
    เพื่อดำเนินการปรับปรุงแก้ไขภายในเวลาที่คณะกรรมการตรวจสอบเห็นสมควร
    รายการหรือการกระทำดังกล่าว ได้แก่

    a.  รายการที่เกิดความขัดแย้งทางผลประโยชน์

    b.  การทุจริต หรือมีสิ่งผิดปกติ หรือมีความบกพร่องที่สำคัญในระบบการควบคุมภายใน

    c.  การฝ่าฝืนกฏหมายว่าด้วยหลักทรัพย์และตลาดหลักทรัพย์ ข้อกำหนดของตลาดหลักทรัพย์
        หรือกฏหมายที่เกี่ยวข้องกับธุรกิจของบริษัท

27. หากคณะกรรมการบริษัทหรือผู้บริหารไม่ดำเนินการให้มีการปรับปรุงแก้ไขรายการหรือการกระทำที่เข้าลักษณะตามข้อ
    26.1, 26.2 และ 26.3 ข้างต้น ภายในเวลาที่คณะกรรมการตรวจสอบเห็นสมควร
    กรรมการตรวจสอบคนใดคนหนึ่งอาจรายงานว่ามีรายการหรือการกระทำตามที่กล่าวข้างต้นต่อสำนักงานคณะกรรมการกำกับหลักทรัพย์และตลาดหลักทรัพย์หรือตลาดหลักทรัพย์แห่งประเทศไทย

28. สอบทานให้บริษัทมีกระบวนการพัฒนาการกำกับดูแลกิจการที่ดีอย่างต่อเนื่อง
    รวมทั้งให้แนวทางและข้อเสนอแนะที่จำเป็นเพื่อการพัฒนา

29. ให้ความสำคัญโดยส่งเสริมให้บริษัทกำหนดเรื่องการกำกับดูแลกิจการที่ดีไว้เป็นวาระประจำของการประชุมคณะกรรมการบริษัทและการประชุมสามัญผู้ถือหุ้นของบริษัท

30. ติดตามให้ประธานกรรมการตรวจสอบต้องได้รับสำเนารายงานการมีส่วนได้เสียตามมาตรา
    89/14 ตามพระราชบัญญัติหลักทรัพย์และตลาดหลักทรัพย์จากเลขานุการบริษัทภายใน 7
    วันทำการนับแต่วันที่บริษัทได้รับรายงานนั้น

31. สอบทานให้บริษัทมีกระบวนการบริหารความเสี่ยงอย่างเป็นระบบมาตรฐานที่เหมาะสม
    มีประสิทธิภาพและประสิทธิผล

32. หารือร่วมกับฝ่ายจัดการถึงนโยบายหลักของบริษัทที่เกี่ยวข้องกับการบริหารความเสี่ยงและการประเมินความเสี่ยงทุกด้าน
    รวมทั้งความเสี่ยงจากการทุจริตคอร์รัปชั่น

33. ร่วมกับคณะกรรมการบริหารความเสี่ยง คณะทำงานบริหารความเสี่ยง
    และฝ่ายบริหารในการพิจารณาและให้ความเห็นในรายงานผลและรายงานความคืบหน้าการบริหารความเสี่ยงของบริษัท

34. ปฏิบัติการอื่นใดตามที่คณะกรรมการบริษัทมอบหมาย

35. สอบทานกฎบัตรคณะกรรมการตรวจสอบเป็นประจำทุกปี
    เพื่อพิจารณาความรับผิดชอบของคณะกรรมการตรวจสอบที่กำหนดไว้
    และเสนอให้พิจารณาปรับเปลี่ยนหากมีความจำเป็น

36. มีหน้าที่ตามที่ตลาดหลักทรัพย์แห่งประเทศไทย (ตลท.) ประกาศกำหนดเพิ่มเติม

37. กำกับดูแลให้มีกระบวนการรับแจ้งเบาะแส ในกรณีที่พนักงานและผู้มีส่วนได้เสียกลุ่มต่าง ๆ
    มีข้อสงสัยหรือพบเห็นการกระทำอันควรสงสัยว่ามีการฝ่าฝืนหรือไม่ปฏิบัติตามกฎหมาย ระเบียบ
    ข้อบังคับ จรรยาบรรณ หรือนโยบายการกำกับดูแลกิจการ
    เพื่อให้ความมั่นใจแก่ผู้แจ้งเบาะแสว่าบริษัทมีกระบวนการสอบสวนที่เป็นอิสระ
    และมีการดำเนินการในการติดตามที่เหมาะสม

38. ควบคุมดูแลกรณีการสอบสวนพิเศษตามความจำเป็น

คณะกรรมการสรรหาและกำหนดค่าตอบแทน

คณะกรรมการบริษัทเป็นผู้แต่งตั้งคณะกรรมการสรรหาและกำหนดค่าตอบแทน
ซึ่งประกอบด้วยกรรมการ 4 คน โดยมีองค์ประกอบดังนี้

- กรรมการอิสระ 4 คน

- ประธานกรรมการเป็นกรรมการอิสระ

-   รายชื่อและตำแหน่งคณะกรรมการสรรหาและกำหนดค่าตอบแทน

1.  นายจักก์ชัย พานิชพัฒน์ ประธานกรรมการ

2.  นางสุนันทา ตุลยธัญ กรรมการ

3.  นายการุณ กิตติสถาพร กรรมการ

4.  นายครรชิต บุนะจินดา กรรมการ

โดยมีการแต่งตั้งที่ปรึกษาคณะกรรมการสรรหาและกำหนดค่าตอบแทน จำนวน 3 คน ดังนี้

1.  นายสุทธิศักดิ์ จิราธิวัฒน์ ที่ปรึกษา

2.  นายสุทธิธรรม จิราธิวัฒน์ ที่ปรึกษา

3.  นายปริญญ์ จิราธิวัฒน์ ที่ปรึกษา

  ทั้งนี้ ที่ปรึกษาสามารถเข้าร่วมประชุมคณะกรรมการสรรหาและกำหนดค่าตอบแทน
  แต่ไม่มีสิทธิออกเสียงในที่ประชุม นอกจากนี้ หากมีการพิจารณาวาระที่ตนเองมีส่วนได้เสีย
  ที่ปรึกษาจะไม่อยู่ในที่ประชุม
  เพื่อป้องกันความขัดแย้งทางผลประโยชน์และเปิดโอกาสให้คณะกรรมการและที่ปรึกษาท่านอื่นหารือกันอย่างเต็มที่

-   หน้าที่และความรับผิดชอบในการสรรหา

1.  พิจารณาโครงสร้าง ขนาด และองค์ประกอบคณะกรรมการบริษัทให้มีความเหมาะสมกับองค์กร
    และสภาพแวดล้อมที่เปลี่ยนแปลงไป

2.  พิจารณาหลักเกณฑ์ในการสรรหากรรมการบริษัทและกรรมการผู้จัดการใหญ่
    ตลอดจนสรรหาและพิจารณากลั่นกรองบุคคลที่มีคุณสมบัติเหมาะสม
    สมควรได้รับการแต่งตั้งเป็นกรรมการบริษัทหรือกรรมการผู้จัดการใหญ่ให้คณะกรรมการบริษัทพิจารณา

3.  เปิดโอกาสให้ผู้ถือหุ้นรายย่อยเสนอรายชื่อบุคคลเข้ารับการสรรหาเป็นกรรมการบริษัท
    โดยมีกำหนดระยะเวลาอย่างเพียงพอก่อนการประชุมผู้ถือหุ้น

4.  จัดให้มีแผนสืบทอดตำแหน่งกรรมการผู้จัดการใหญ่และผู้บริหารระดับสูง
    โดยมีการทบทวนอย่างสม่ำเสมอ

5.  พิจารณากลยุทธ์และนโยบายด้านทรัพยากรมนุษย์ให้มีความสอดคล้องกับการดำเนินธุรกิจของบริษัท

-   หน้าที่และความรับผิดชอบในการกำหนดค่าตอบแทน

1.  พิจารณารูปแบบและหลักเกณฑ์การจ่ายค่าตอบแทนของกรรมการบริษัท กรรมการชุดย่อย
    และกรรมการผู้จัดการใหญ่ให้มีความชัดเจน เป็นธรรม และเหมาะสมกับหน้าที่ความรับผิดชอบ
    ความสำเร็จในการปฏิบัติงานที่เชื่อมโยงกับผลประกอบการ และปัจจัยแวดล้อมอื่นที่เกี่ยวข้อง
    ตลอดจนพิจารณาเปรียบเทียบกับอัตราค่าตอบแทนของบริษัทอื่นที่อยู่ในอุตสาหกรรมเดียวกันหรือใกล้เคียงกับบริษัท
    โดยคำนึงถึงการเพิ่มมูลค่าส่วนของผู้ถือหุ้นในระยะยาว

2.  พิจารณากำหนดค่าตอบแทนแก่กรรมการบริษัทและกรรมการชุดย่อยเพื่อนำเสนอให้คณะกรรมการบริษัทพิจารณาเห็นชอบ
    และนำเสนอต่อที่ประชุมผู้ถือหุ้นพิจารณาอนุมัติ

3.  พิจารณาการกำหนดเป้าหมายและประเมินผลการปฏิบัติงานของกรรมการผู้จัดการใหญ่
    เพื่อพิจารณาความเหมาะสมในการกำหนดค่าตอบแทน

คณะกรรมการบริหารความเสี่ยง

คณะกรรมการบริษัทเป็นผู้แต่งตั้งคณะกรรมการบริหารความเสี่ยง ซึ่งประกอบด้วยกรรมการ 5 คน
โดยมีองค์ประกอบดังนี้

- กรรมการบริษัท 4 คน ผู้บริหารระดับสูง 1 คน

- ประธานกรรมการเป็นกรรมการอิสระ

-   รายชื่อและตำแหน่งคณะกรรมการบริหารความเสี่ยง

1.  นายไพฑูรย์ ทวีผล ประธานกรรมการ

2.  นายครรชิต บุนะจินดา กรรมการ

3.  นายปริญญ์ จิราธิวัฒน์ กรรมการ

4.  นายกอบชัย จิราธิวัฒน์ กรรมการ

5.  นายนริศ เชยกลิ่น ¹ กรรมการ

หมายเหตุ :

¹ รองกรรมการผู้จัดการใหญ่ สายงานการเงิน บัญชี และบริหารความเสี่ยง

-   หน้าที่และความรับผิดชอบของคณะกรรมการความเสี่ยง

1.  พิจารณานโยบาย กลยุทธ์ โครงสร้าง
    และกรอบการจัดวางระบบการบริหารความเสี่ยงในระดับองค์กร

2.  สนับสนุนการบริหารงานของผู้บริหารระดับสูง
    โดยกำหนดโครงสร้างของการบริหารความเสี่ยงให้ครอบคลุมทั้งองค์กร
    มองปัจจัยเสี่ยงที่จะมีผลกระทบต่อธุรกิจให้ครอบคลุมทุกมิติ

3.  สอบทานความเสี่ยง ติดตาม และประเมินความเพียงพอ
    ประสิทธิภาพและประสิทธิผลของการจัดการความเสี่ยงในภาพรวม

4.  มีความเข้าใจถึงความเสี่ยงที่อาจมีผลกระทบร้ายแรงต่อองค์กร
    และทำให้มั่นใจว่ามีการดำเนินการที่เหมาะสมเพื่อจัดการความเสี่ยงนั้น ๆ

5.  ให้ข้อเสนอแนะ และให้ความเห็นชอบในการบริหารความเสี่ยงขององค์กร

นอกจากนี้ ฝ่ายจัดการมีการแต่งตั้งคณะกรรมการบริหารความเสี่ยงระดับปฏิบัติการ
ซึ่งประกอบด้วยกรรมการที่เป็นผู้บริหารจากสายงานต่าง ๆ ที่เกี่ยวข้อง
และมีผู้รับผิดชอบความเสี่ยงโดยตรงเป็นผู้จัดการศูนย์การค้าทุกสาขาของบริษัท
โดยกำหนดให้เลขานุการคณะกรรมการบริหารความเสี่ยงมีหน้าที่ในการประสานงานและถ่ายทอดความเสี่ยงที่สำคัญให้คณะกรรมการบริหารความเสี่ยงระดับปฏิบัติการได้นำกลยุทธ์ด้านการบริหารความเสี่ยงไปสู่การปฏิบัติ
และให้ครอบคลุมปัจจัยเสี่ยงในทุกมิติ

คณะกรรมการบรรษัทภิบาล

คณะกรรมการบริษัทเป็นผู้แต่งตั้งคณะกรรมการบรรษัทภิบาล ซึ่งประกอบด้วยผู้บริหารจากส่วนงานต่าง
ๆ 6 คน ดังนี้

-   รายชื่อและตำแหน่งคณะกรรมการบรรษัทภิบาล

1.  นายนริศ เชยกลิ่น ประธานกรรมการ

2.  ดร.ณัฐกิตต์ ตั้งพูลสินธนา กรรมการ

3.  นางสาวนภารัตน์ ศรีวรรณวิทย์ กรรมการ

4.  นางสุวดี สิงห์งาม กรรมการ

5.  นายอุทัย ก้องกิตติวงศ์ กรรมการ

-   หน้าที่และความรับผิดชอบของคณะกรรมการบรรษัทภิบาล

1.  กำหนดและทบทวนนโยบาย ข้อกำหนด
    และวิธีการปฏิบัติงานให้เป็นไปตามหลักการกำกับดูแลกิจการที่ดี

2.  กำหนดนโยบายและวางแผนเกี่ยวกับกิจกรรมที่เกี่ยวข้องกับความรับผิดชอบต่อสังคม

3.  ประชุมรายไตรมาสเพื่อติดตามความคืบหน้าของแผนงานบรรษัทภิบาลและความรับผิดชอบต่อสังคม
    รวมทั้งให้ข้อแนะนำและการสนับสนุนที่จำเป็นแก่คณะทำงานบรรษัทภิบาล

4.  ตรวจประเมินภายในด้วยเกณฑ์บรรษัทภิบาล เพื่อกำหนดประเด็นที่ควรปรับปรุง

5.  เป็นตัวแทนบริษัทในการสื่อสารและการดำเนินกิจกรรมด้านบรรษัทภิบาลทั้งกับผู้บริหาร
    พนักงานและหน่วยงานภายนอก

นอกจากนี้
คณะกรรมการบรรษัทภิบาลได้แต่งตั้งคณะทำงานด้านการรณรงค์ส่งเสริมและประชาสัมพันธ์บรรษัทภิบาล
ซึ่งประกอบด้วยตัวแทนจากแผนกต่าง ๆ โดยมีหน้าที่ความรับผิดชอบ ดังนี้

1.  กำหนดแผนการดำเนินงาน การรณรงค์ และประชาสัมพันธ์
    เพื่อสร้างความตระหนักเรื่องบรรษัทภิบาลและความรับผิดชอบต่อสังคมให้กับผู้บริหารและพนักงานทุกระดับ

2.  ให้ความรู้และสร้างความเข้าใจในบทบาทของตนเองที่มีต่อหลักบรรษัทภิบาลและความรับผิดชอบต่อสังคม
    ให้กับผู้บริหารทุกระดับ

3.  ติดตามความคืบหน้า ทบทวน และปรับปรุงผลการดำเนินงานให้เป็นไปตามแผนที่กำหนดไว้
    และจัดทำสรุปเพื่อรายงานต่อคณะกรรมการบรรษัทภิบาลทุกไตรมาส

คณะกรรมการบริหาร

คณะกรรมการบริษัทเป็นผู้แต่งตั้งคณะกรรมการบริหาร ซึ่งประกอบด้วยกรรมการ 6 คน ดังนี้

-   รายชื่อและตำแหน่งคณะกรรมการบริหาร

1.  นายสุทธิชัย จิราธิวัฒน์ ประธานกรรมการ

2.  นายสุทธิเกียรติ จิราธิวัฒน์ กรรมการ

3.  นายสุทธิชาติ จิราธิวัฒน์ กรรมการ

4.  นายสุทธิศักดิ์ จิราธิวัฒน์ กรรมการ

5.  นายสุทธิธรรม จิราธิวัฒน์ กรรมการ

6.  นายปริญญ์ จิราธิวัฒน์ กรรมการ

-   หน้าที่และความรับผิดชอบของคณะกรรมการบริหาร

1. พิจารณากลั่นกรองในเรื่องดังต่อไปนี้ เพื่อนำเสนอให้คณะกรรมการบริษัทพิจารณาอนุมัติ

1.1 แผนยุทธศาสตร์ของบริษัท

1.2 งบประมาณประจำปี (Annual Estimate) ซึ่งเป็นไปตามแผนยุทธศาสตร์ของบริษัท

1.3 งบประมาณรายจ่ายลงทุนที่มีวงเงินเกิน 200 ล้านบาทขึ้นไป

1.4 กิจกรรมและการปฏิบัติงานที่เกี่ยวกับการควบรวมและซื้อกิจการ

1.5 การแต่งตั้งกรรมการผู้จัดการใหญ่

2. ติดตามผลประกอบการของบริษัทให้เป็นไปตามงบประมาณและเป้าหมายที่ตั้งเอาไว้

3. อนุมัติรายการที่เกี่ยวกับธนาคารและสถาบันการเงิน
อันเป็นการประกอบธุรกิจทางการค้าปกติของบริษัท

4.
อนุมัติรายการที่เกี่ยวกับบริษัทย่อยและเงินลงทุนในหลักทรัพย์ตามที่ได้รับมอบหมายจากคณะกรรมการบริษัท

5.
อนุมัติการดำเนินการจดทะเบียนสิทธิและนิติกรรมเกี่ยวกับศูนย์การค้าทุกแห่งของบริษัทและบริษัทย่อย
อันเป็นการประกอบธุรกิจทางการค้าปกติหรือรายการสนับสนุนธุรกิจปกติของบริษัท

6. อนุมัติการเข้าทำบันทึกข้อตกลงเพื่อการทำสัญญาร่วมทุน (MOU Joint Venture Agreement)
ในโครงการลงทุนต่าง ๆ และการทำสัญญาร่วมทุน (Joint Venture Agreement)
ซึ่งมีมูลค่าการลงทุนจำนวนไม่เกิน 200 ล้านบาท

7. อนุมัติการตั้ง การเพิ่ม การลด หรือการยกเลิกสำรองทางบัญชีต่าง ๆ อาทิ
ค่าเผื่อหนี้สงสัยจะสูญ ค่าเผื่อผลขาดทุนจากการด้อยค่าของเงินลงทุน
ค่าเผื่อผลขาดทุนของโครงการระหว่างการพัฒนา เป็นต้น ในวงเงินรวมไม่เกินครั้งละ 100
ล้านบาท

8. อนุมัติการจัดสรรกำไรเป็นสำรองตามกฎหมาย

9. อนุมัติงบประมาณรายจ่ายการลงทุนที่มีวงเงินไม่เกิน 200 ล้านบาท

10. รับผิดชอบการบริหารทรัพยากรบุคคลสำหรับผู้บริหารระดับสูง

11. เสริมสร้างและผลักดันให้เกิดแรงจูงใจของพนักงาน

12. อนุมัติรายการอื่น ๆ ที่ได้รับมอบหมายจากคณะกรรมการบริษัทเป็นคราว ๆ ไป

คณะกรรมการจัดการ

คณะกรรมการจัดการ ประกอบด้วยกรรมการ 10 คน ดังนี้

-   รายชื่อและตำแหน่งคณะกรรมการจัดการ

1.  นายกอบชัย จิราธิวัฒน์ ประธานกรรมการ และ กรรมการผู้จัดการใหญ่

2.  นายสุทธิเดช จิราธิวัฒน์ กรรมการ

  รองกรรมการผู้จัดการใหญ่อาวุโส

3.  นายนริศ เชยกลิ่น กรรมการ

รองกรรมการผู้จัดการใหญ่ สายงานการเงิน บัญชี และบริหารความเสี่ยง

4.  นางสาววัลยา จิราธิวัฒน์ กรรมการ

รองกรรมการผู้จัดการใหญ่ สายงานพัฒนาธุรกิจ ออกแบบ และก่อสร้าง

5.  นายสมชาติ บาระมีชัย กรรมการ

รองกรรมการผู้จัดการใหญ่ สายงานปฏิบัติการ

6.  นายสุทธิภัค จิราธิวัฒน์ กรรมการ

ผู้ช่วยกรรมการผู้จัดการใหญ่ สำนักกรรมการผู้จัดการใหญ่

7.  นางนาถยา จิราธิวัฒน์ กรรมการ

ผู้ช่วยกรรมการผู้จัดการใหญ่ สำนักกรรมการผู้จัดการใหญ่

8.  นายธีระชาติ นุมานิต กรรมการ

ผู้ช่วยกรรมการผู้จัดการใหญ่ ฝ่ายบริหารโครงการก่อสร้าง

9.  ดร.ณัฐกิตติ์ ตั้งพูลสินธนา กรรมการ

ผู้ช่วยกรรมการผู้จัดการใหญ่ ฝ่ายการตลาด

10. นางปณิดา สุขศรีดากุล กรรมการ

ผู้ช่วยกรรมการผู้จัดการใหญ่ สายงานบริหารทรัพย์สิน

-   หน้าที่และความรับผิดชอบของคณะกรรมการจัดการ

1.  จัดทำและนำเสนอแผนยุทธศาสตร์

2.  จัดทำและนำเสนองบประมาณประจำปี (Annual Estimate)

3.  นำเสนองบประมาณรายจ่ายเพื่อการลงทุนที่มีวงเงินเกิน 50 ล้านบาท

4.  นำเสนอการแต่งตั้งผู้บริหารที่รายงานตรงต่อกรรมการผู้จัดการใหญ่

5.  พิจารณาอนุมัติการดำเนินการต่าง ๆ
    แทนคณะกรรมการบริษัทและคณะกรรมการบริหารตามที่ได้รับมอบหมาย ดังนี้

    1.  รายการที่เกี่ยวกับธนาคารและสถาบันการเงิน
        อันเป็นการประกอบธุรกิจทางการค้าปกติของบริษัท

    2.  รายการที่เกี่ยวกับบริษัทย่อยและเงินลงทุนในหลักทรัพย์ตามที่ได้รับมอบหมายจากคณะกรรมการบริษัทและคณะกรรมการบริหาร

    3.  การดำเนินการจดทะเบียนสิทธิและนิติกรรมเกี่ยวกับศูนย์การค้าทุกแห่งของบริษัทและบริษัทย่อย
        อันเป็นการประกอบธุรกิจทางการค้าปกติหรือรายการสนับสนุนธุรกิจปกติของบริษัท

    4.  อนุมัติงบประมาณการลงทุนที่มีวงเงินไม่เกิน 50 ล้านบาท

    5.  รายการอื่น ๆ
        ที่ได้รับมอบหมายจากคณะกรรมการบริษัทหรือคณะกรรมการบริหารเป็นคราว ๆ ไป

สรุปการดำรงตำแหน่งของกรรมการในคณะกรรมการชุดต่างๆ

+-----------------+------------+------------+------------+------------+
| รายชื่อกรรมการ    | คณะก       | คณะกรรม    | ค          | คณะ        |
|                 | รรมการบริษัท | การตรวจสอบ | ณะกรรมการส | กรรมการบริห |
|                 |            |            | รรหาและกำห | ารความเสี่ยง |
|                 |            |            | นดค่าตอบแทน |            |
+-----------------+------------+------------+------------+------------+
| 1.  นายสุทธิชัย    | C          | -          | -          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 2.  นายไพฑูรย์    | M          | C          | -          | C          |
|     ทวีผล        |            |            |            |            |
+-----------------+------------+------------+------------+------------+
| 3.  นายจักก์ชัย    | M          | M          | C          | -          |
|     พานิชพัฒน์     |            |            |            |            |
+-----------------+------------+------------+------------+------------+
| 4.  นางสุนันทา    | M          | M          | M          | -          |
|     ตุลยธัญ       |            |            |            |            |
+-----------------+------------+------------+------------+------------+
| 5.  นายการุณ     | M          | M          | M          | -          |
|     กิตติสถาพร    |            |            |            |            |
+-----------------+------------+------------+------------+------------+
| 6.  นายครรชิต    | M          | -          | M          | M          |
|     บุนะจินดา     |            |            |            |            |
+-----------------+------------+------------+------------+------------+
| 7.  นายสุทธิเกียรติ | M          | -          | -          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 8.  นายสุทธิชาติ   | M          | -          | -          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 9.  นายสุทธิศักดิ์   | M          | -          | A          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 10. นายสุทธิธรรม  | M          | -          | A          | -          |
|     จิราธิวัฒน์     |            |            |            |            |
+-----------------+------------+------------+------------+------------+
| 11. นายปริญญ์     | M          | -          | A          | M          |
|     จิราธิวัฒน์     |            |            |            |            |
+-----------------+------------+------------+------------+------------+
| 12. นายกอบชัย    | M          | -          | -          | M          |
|     จิราธิวัฒน์     |            |            |            |            |
+-----------------+------------+------------+------------+------------+

หมายเหตุ :

C-Chairman หมายถึง ประธาน

M-Member หมายถึง กรรมการ

A-Advisory หมายถึง ที่ปรึกษา

2. การสรรหากรรมการและผู้บริหาร

การสรรหากรรมการ

-   วาระการดำรงตำแหน่ง

ตามพระราชบัญญัติบริษัทมหาชนจำกัดและข้อบังคับของบริษัทกำหนดให้ในการประชุมสามัญผู้ถือหุ้นประจำปีทุกครั้ง
ให้กรรมการออกจากตำแหน่ง 1 ใน 3 ถ้าจำนวนกรรมการที่จะแบ่งออกให้ตรงเป็นสามส่วนไม่ได้
ให้ออกจำนวนใกล้ที่สุดกับส่วน 1 ใน 3
โดยให้กรรมการคนที่อยู่ในตำแหน่งนานที่สุดเป็นผู้ออกจากตำแหน่ง
และกรรมการที่ออกจากตำแหน่งนั้นมีสิทธิได้รับเลือกตั้งกลับมาดำรงตำแหน่งใหม่ได้

ทั้งนี้ กรรมการอิสระดำรงตำแหน่งกรรมการติดต่อกันได้ไม่เกิน 2 วาระ
และสามารถต่อวาระได้โดยรวมระยะเวลาการดำรงตำแหน่งทุกวาระแล้วต้องไม่เกิน 9 ปี
โดยให้มีผลบังคับใช้ตั้งแต่วันที่ 4 มีนาคม 2556 เป็นต้นไป โดยไม่มีผลย้อนหลัง

-   หลักเกณฑ์และวิธีการสรรหา

คณะกรรมการสรรหาและกำหนดค่าตอบแทนมีหน้าที่ความรับผิดชอบในการพิจารณาคัดเลือกและกลั่นกรองบุคคลที่มีคุณสมบัติเหมาะสมตามข้อบังคับของบริษัท
และนำเสนอขอความเห็นชอบจากกรรมการ
จากนั้นนำเสนอต่อที่ประชุมผู้ถือหุ้นเป็นผู้เลือกตั้งกรรมการตามหลักเกณฑ์และวิธีการดังต่อไปนี้

1.  ในการลงคะแนนเสียงเลือกตั้งกรรมการให้ถือว่าผู้ถือหุ้นแต่ละคนมีคะแนนเสียงเท่ากับหนึ่งหุ้นต่อหนึ่งเสียง

2.  ให้ผู้ถือหุ้นลงคะแนนเสียงทั้งหมดที่ตนมีอยู่เลือกบุคคลที่ได้รับการเสนอชื่อเป็นกรรมการทีละคน

3.  บุคคลซึ่งได้รับคะแนนเสียงสูงสุดตามลำดับลงมาเป็นผู้ได้รับเลือกตั้งเป็นกรรมการเท่าจำนวนกรรมการที่จะพึงมี
    หรือพึงจะเลือกตั้งในครั้งนั้น
    ในกรณีที่บุคคลซึ่งได้รับเลือกตั้งในลำดับถัดลงมามีคะแนนเสียงเท่ากันเกินจำนวนกรรมการที่จะพึงมี
    ให้ประธานที่ประชุมออกเสียงได้เพิ่มขึ้นอีกหนึ่งเสียง เป็นเสียงชี้ขาด

กรณีที่ตำแหน่งกรรมการว่างลงเนื่องจากเหตุอื่นนอกจากการครบวาระออกจากตำแหน่งกรรมการ
ให้คณะกรรมการพิจารณาแต่งตั้งบุคคลซึ่งมีคุณสมบัติและไม่มีลักษณะต้องห้ามตามกฎหมายเข้าเป็นกรรมการแทนในการประชุมคณะกรรมการคราวถัดไป
เว้นแต่วาระของกรรมการที่พ้นจากตำแหน่งจะเหลือน้อยกว่า 2 เดือน
โดยบุคคลซึ่งเข้าเป็นกรรมการแทนจะอยู่ในตำแหน่งกรรมการได้เพียงเท่าวาระที่ยังเหลืออยู่ของกรรมการซึ่งตนแทน
ทั้งนี้ มติการแต่งตั้งบุคคลเข้าเป็นกรรมการแทนดังกล่าวต้องได้รับคะแนนเสียงไม่น้อยกว่า 3 ใน 4
ของจำนวนกรรมการที่ยังเหลืออยู่

บริษัทเปิดโอกาสให้ผู้ถือหุ้นมีส่วนร่วมในการเสนอชื่อบุคคลเพื่อรับการพิจารณาเลือกตั้งเป็นกรรมการได้ล่วงหน้าไม่น้อยกว่า
3 เดือนก่อนวันสิ้นสุดรอบปีบัญชี โดยแจ้งผ่านระบบข่าวของตลาดหลักทรัพย์แห่งประเทศไทย
และเว็บไซต์ของบริษัทซึ่งมีรายละเอียดเกี่ยวกับวิธีการเสนอและขั้นตอนการพิจารณา ทั้งนี้ ในปี
2554 ไม่มีผู้ถือหุ้นรายใดเสนอชื่อบุคคลเพื่อรับการพิจารณาเลือกตั้งเป็นกรรมการ

-   การปฐมนิเทศกรรมการใหม่

สำหรับกรรมการใหม่ที่ได้รับแต่งตั้งล่าสุดเมื่อปี 2552
บริษัทจัดให้มีการพบปะกันระหว่างกรรมการใหม่และคณะกรรมการบริษัท
รวมถึงคณะผู้บริหารของบริษัท
และมีการจัดปฐมนิเทศเพื่อสร้างความเข้าใจเกี่ยวกับบทบาทหน้าที่ของกรรมการและอธิบายเกี่ยวกับการประกอบธุรกิจของบริษัทให้แก่กรรมการใหม่
โดยประกอบด้วยการนำเสนอข้อมูลต่างๆ ดังนี้

1.  เป้าหมาย วิสัยทัศน์และแผนกลยุทธ์ของบริษัท

2.  สรุปโครงสร้าง แผนผังองค์กรและคณะกรรมการชุดต่างๆ

3.  สรุปลักษณะการประกอบธุรกิจของบริษัท

4.  สรุปโครงสร้างการถือหุ้นของบริษัท

5.  สรุปนโยบายการทำรายการที่เกี่ยวโยงกันของบริษัท

6.  สรุปผลการดำเนินงานของบริษัท โครงการในปัจจุบันและโครงการที่อยู่ระหว่างก่อสร้างต่างๆ
    เพื่อให้กรรมการใหม่ได้มีพื้นฐานข้อมูลเพียงพอและพร้อมที่จะปฏิบัติหน้าที่กรรมการได้อย่างมีประสิทธิภาพ

7.  พาเยี่ยมชมบริษัท

นอกจากนี้ สำนักเลขานุการบริษัทได้จัดเตรียมและนำส่งเอกสารแก่กรรมการใหม่ดังนี้

1.  คู่มือกรรมการ ซึ่งมีเนื้อหาประกอบด้วย วิสัยทัศน์ พันธกิจและค่านิยมของบริษัท
    นโยบายการกำกับดูแลกิจการ, จรรยาบรรณของกรรมการ ผู้บริหารและพนักงาน,
    ข้อบังคับบริษัท, กฎบัตรคณะกรรมการบริษัท และคณะกรรมการชุดย่อยต่างๆ,
    คู่มือกรรมการบริษัทจดทะเบียน ข้อแนะนำการให้สารสนเทศและกฎหมายที่เกี่ยวข้อง
    รวมทั้งกฎหมายที่เกี่ยวข้อง

2.  เอกสารแนะนำบริษัท

3.  ระเบียบบริษัทว่าด้วยเรื่องการควบคุมเกี่ยวกับสารสนเทศภายในของบริษัทฯ

4.  ระเบียบว่าด้วยการถือครองหลักทรัพย์ในบริษัท

5.  นโยบายการรายงานการมีส่วนได้เสียของกรรมการและผู้บริหาร
    และเอกสารเพื่อจัดทำรายงานการมีส่วนได้เสีย

6.  รายงานประจำปีล่าสุด

7.  รายงานการประชุมคณะกรรมการบริษัทย้อนหลัง 1 ปี

8.  รายงานผลการดำเนินงานของคณะกรรมการตรวจสอบย้อนหลัง 1 ปี

การสรรหาผู้บริหาร

-   การสรรหากรรมการผู้จัดการใหญ่

คณะกรรมการบริหารจะเป็นผู้พิจารณาเบื้องต้น ในการกลั่นกรองสรรหาบุคคลที่มีคุณสมบัติครบถ้วน
เหมาะสม มีความรู้ความสามารถ และประสบการณ์ที่เป็นประโยชน์ต่อการดำเนินงานของบริษัทฯ
และนำเสนอต่อคณะกรรมการสรรหาและกำหนดค่าตอบแทนพิจารณาอนุมัติ
เพื่อเสนอต่อคณะกรรมการบริษัทพิจารณาอนุมัติต่อไป

-   การสรรหาผู้บริหาร

กรรมการผู้จัดการใหญ่เป็นผู้พิจารณาสรรหาและแต่งตั้งบุคคลที่มีคุณสมบัติเหมาะสมกับตำแหน่งและหน้าที่ความรับผิดชอบ
รวมถึงมีความรู้ความสามารถ และประสบการณ์ที่เป็นประโยชน์ต่อการดำเนินงานของบริษัทฯ
โดยการคัดเลือกเป็นไปตามระเบียบในการสรรหาบุคคลของฝ่ายบริหารทุนมนุษย์

แผนพัฒนาผู้สืบทอดตำแหน่งงาน

 CPN ให้ความสำคัญในการดูแลและพัฒนาศักยภาพพนักงานเพื่อรองรับการดำเนินงานตามแผนพัฒนาผู้สืบทอดตำแหน่งงาน (Succession Plan) อย่างต่อเนื่อง โดยมีการเตรียมความพร้อมให้พนักงานและผู้บริหารในระดับต่างๆ ประกอบด้วยการดำเนินงานที่เกี่ยวข้องดังนี้

1) โครงการ Leadership Development Program เพื่อเสริมสร้างให้พนักงานทั้งในสำนักงานใหญ่และสาขามีคุณลักษณะของผู้นำที่สอดคล้องกับวิสัยทัศน์ขององค์กร (CPN Leadership DNA) ทั้งนี้ แบ่งเป็น 2 โครงการย่อย ได้แก่

1.1) โครงการ Leadership Development Program for Executives สำหรับผู้บริหารระดับสูง

1.2) โครงการ Young Leadership Program สำหรับผู้บริหารระดับต้นและระดับกลาง

โดยผู้ที่มีรายชื่ออยู่ในโครงการและผู้บังคับบัญชาจะร่วมกันวางแผนพัฒนารายบุคคล (Individual Development Plan - IDP) เพื่อมุ่งเน้นการพัฒนาสมรรถนะผู้นำและขีดความสามารถของบุคลากรตามตำแหน่งงาน โดยได้กำหนดแนวทางการพัฒนาที่แตกต่างกันในแต่ละกลุ่ม อาทิเช่น 

• การจัดให้มี Executive Coaching สำหรับผู้บริหารระดับสูง

• Knowledge Sharing: IDP Driven Mechanism สำหรับผู้บริหารระดับกลาง

• การพัฒนาผ่านหลักสูตรอบรมที่ได้รับความร่วมมือจาก Academy Team ได้แก่ 

- หลักสูตร Leader as Coach สำหรับผู้บริหารระดับกลาง

- หลักสูตร People & Task Management for Effective Work สำหรับผู้บริหารระดับต้น

2) การดูแลค่าตอบแทนและผลประโยชน์ตามหลัก Performance-based Pay ที่เหมาะสมและเป็นธรรม เพื่อรักษาบุคลากรให้พร้อมเติบโตไปกับบริษัทในระยะยาว

 CPN เชื่อมั่นว่าด้วยการเตรียมความพร้อมและดูแลค่าตอบแทนและผลประโยชน์ที่เป็นธรรมจะช่วยพัฒนาและรักษาบุคลากรของบริษัทฯ ทั้งยังเป็นการสนับสนุนให้กระบวนการสรรหาบุคคลมาดำรงตำแหน่งผู้บริหารมีประสิทธิภาพและประสิทธิผล

3. ค่าตอบแทนกรรมการและผู้บริหาร

ค่าตอบแทนกรรมการ

CPN พิจารณาจ่ายค่าตอบแทนกรรมการโดยคำนึงถึงความเป็นธรรมและเหมาะสม
สะท้อนถึงหน้าที่ความรับผิดชอบ ความสำเร็จในการปฏิบัติงานที่เชื่อมโยงกับผลประกอบการ
ปัจจัยแวดล้อมอื่นที่เกี่ยวข้อง
ตลอดจนพิจารณาเปรียบเทียบกับอัตราค่าตอบแทนของบริษัทอื่นที่อยู่ในอุตสาหกรรมเดียวกันหรือใกล้เคียงกับบริษัท
โดยคณะกรรมการสรรหาและกำหนดค่าตอบแทนมีการนำผลสำรวจค่าตอบแทนกรรมการที่จัดทำโดยตลาดหลักทรัพย์แห่งประเทศไทย
(ต.ล.ท.) และสมาคมส่งเสริมสถาบันกรรมการบริษัทไทย (IOD)
มาประกอบการพิจารณาเปรียบเทียบเป็นประจำทุกปี

ในปี 2555
คณะกรรมการสรรหาและกำหนดค่าตอบแทนได้พิจารณาทบทวนค่าตอบแทนกรรมการและนำเสนอต่อคณะกรรมการบริษัทเพื่อพิจารณาเห็นชอบ
และนำเสนอต่อที่ประชุมผู้ถือหุ้นสามัญประจำปี 2555 เมื่อวันที่ 27 เมษายน 2555
เพื่อพิจารณาอนุมัติการกำหนดค่าตอบแทนกรรมการประจำปี 2555 ในอัตราเดิมเท่ากับปี 2554
ซึ่งมีวงเงินไม่เกิน 10,500,000 บาท โดยมีรายละเอียดดังต่อไปนี้

+---+-------------------------------------------------------+-----------+
|   | ประเภทค่าตอบแทน                                        | จำนวนเงิน  |
|   |                                                       | (บาท)     |
+---+-------------------------------------------------------+-----------+
| 1 | ค่าตอบแทนประจำไตรมาส (บาท/ไตรมาส)                      |           |
| . |                                                       |           |
+---+-------------------------------------------------------+-----------+
|   | - ประธานกรรมการ                                       | 120,000   |
+---+-------------------------------------------------------+-----------+
|   | - ประธานกรรมการตรวจสอบ                                | 110,000   |
+---+-------------------------------------------------------+-----------+
|   | - กรรมการตรวจสอบ                                      | 85,000    |
+---+-------------------------------------------------------+-----------+
|   | - กรรมการ                                             | 70,000    |
+---+-------------------------------------------------------+-----------+
| 2 | ค่าเบี้ยประชุมกรรมการบริษัท (บาท/ครั้ง)                       |           |
| . |                                                       |           |
+---+-------------------------------------------------------+-----------+
|   | - ประธานกรรมการ                                       | 50,000    |
+---+-------------------------------------------------------+-----------+
|   | - กรรมการ                                             | 35,000    |
+---+-------------------------------------------------------+-----------+
| 3 | ค่าเบี้ยประชุมกรรมการตรวจสอบ (บาท/ครั้ง)                    |           |
| . |                                                       |           |
+---+-------------------------------------------------------+-----------+
|   | - ประธานกรรมการตรวจสอบ                                | 60,000    |
+---+-------------------------------------------------------+-----------+
|   | - กรรมการตรวจสอบ                                      | 45,000    |
+---+-------------------------------------------------------+-----------+
| 4 | ค่าเบี้ยประชุมกรรมการสรรหาและกำหนดค่าตอบแทนรวมที่ปรึกษา       | 20,000    |
| . | (บาท/ครั้ง)                                             |           |
+---+-------------------------------------------------------+-----------+
| 5 | ค่าเบี้ยประชุมกรรมการบริหารความเสี่ยง (บาท/ครั้ง)              | 20,000    |
| . |                                                       |           |
+---+-------------------------------------------------------+-----------+
| ว |                                                       | 1         |
| ง |                                                       | 0,500,000 |
| เ |                                                       |           |
| ง |                                                       |           |
| ิน |                                                       |           |
| ท |                                                       |           |
| ี่ข |                                                       |           |
| อ |                                                       |           |
| อ |                                                       |           |
| น |                                                       |           |
| ุม |                                                       |           |
| ัต |                                                       |           |
| ิจ |                                                       |           |
| า |                                                       |           |
| ก |                                                       |           |
| ผ |                                                       |           |
| ู้ถ |                                                       |           |
| ือ |                                                       |           |
| ห |                                                       |           |
| ุ้น |                                                       |           |
+---+-------------------------------------------------------+-----------+

  หมายเหตุ : กรรมการที่เป็นผู้บริหารของบริษัท (Executive Director)
  และผู้บริหารจะไม่ได้รับค่าตอบแทนสำหรับการดำรง
  ตำแหน่งต่างๆ ในคณะกรรมการชุดย่อย

ค่าตอบแทนประจำไตรมาสและค่าเบี้ยประชุมในปี 2555
ที่คณะกรรมการได้รับจากบริษัทในฐานะกรรมการบริษัทและกรรมการชุดย่อยต่างๆ
รวมเป็นจำนวนทั้งสิ้น 9,155,000 บาท
โดยมีรายละเอียดการเข้าร่วมประชุมและค่าตอบแทนกรรมการดังนี้

  -------------------- -------- ---- ---- ---- ---- ---- ---- ---- ----- ----
  ค่าตอบแทนกรรมการ                                                        
  ประจำปี 2555                                                            

  -------------------- -------- ---- ---- ---- ---- ---- ---- ---- ----- ----

[]

ค่าตอบแทนกรรมการ ประจำปี 2555

[]

ค่าตอบแทนผู้บริหาร

CPN พิจารณาจ่ายค่าตอบแทนผู้บริหารโดยคำนึงความเป็นธรรมและเหมาะสม
สอดคล้องกับผลการดำเนินงาน และผลการปฏิบัติงานของผู้บริหารแต่ละคน
รวมทั้งพิจารณาเปรียบเทียบกับอัตราค่าตอบแทนของบริษัทอื่นที่อยู่ในอุตสาหกรรมเดียวกันหรือใกล้เคียงกับบริษัท

-   ค่าตอบแทน CEO:
    คณะกรรมการสรรหาและกำหนดค่าตอบแทนและคณะกรรมการบริษัทพิจารณาประเมินผลการปฏิบัติงานของ
    CEO เป็นประจำทุกปี เพื่อนำผลประเมินดังกล่าวมาประกอบการพิจารณากำหนดค่าตอบแทนของ
    CEO ในรูปแบบของการปรับเงินเดือนและโบนัส

สำหรับค่าตอบแทนที่ให้แก่ผู้บริหารในปี 2555 มีดังนี้

-   เงินเดือนและโบนัส

  บริษัทมีการให้ผลตอบแทนแก่ผู้บริหารเป็นเงินเดือนและโบนัส สำหรับผู้บริหารจำนวน 9 คน
  รวมทั้งสิ้น 76,147,850 บาท

-   เงินสมทบกองทุนสำรองเลี้ยงชีพ

  บริษัทได้สมทบเงินเข้ากองทุนสำรองเลี้ยงชีพสำหรับผู้บริหารจำนวน 8 คน รวมทั้งสิ้น
  3,787,543 บาท

4.  การกำกับดูแลกิจการ

การกำกับดูแลกิจการที่ดีเป็นกลไกสำคัญในการเชื่อมโยงความสัมพันธ์และผลประโยชน์ระหว่างผู้มีส่วนได้เสียทุกภาคส่วนให้เป็นไปอย่างยั่งยืน
ซึ่งคณะกรรมการบริษัทเห็นถึงความสำคัญดังกล่าวจึงได้กำหนดนโยบายการกำกับดูแลกิจการของบริษัทมาตั้งแต่ปี
2547 และได้ปรับปรุงให้เหมาะสมและเป็นสากลอยู่เสมอ
โดยยึดกรอบแนวทางการกำกับดูแลกิจการที่ดีของตลาดหลักทรัพย์แห่งประเทศไทย ฉบับปี 2549
และหลักการกำกับดูแลกิจการของ Organization for Economic Co-operation and
Development (OECD)

จรรยาบรรณและนโยบายการกำกับดูแลกิจการของ CPN
ได้รับการทบทวนเป็นประจำทุกปีและอนุมัติโดยคณะกรรมการบริษัท โดยมีปรับปรุงครั้งล่าสุดเมื่อวันที่
29 กันยายน 2554 ซึ่งได้นำแนวปฏิบัติที่ดีของหน่วยงานในระดับสากล เช่น United Nation
Global Compact (UNGC) และแนวทางความรับผิดชอบต่อสังคม ISO 26000
มาปรับใช้ให้เข้ากับแนวปฏิบัติของบริษัทฯ

กรรมการ ผู้บริหาร และพนักงาน CPN
ทุกคนได้รับทราบจรรยาบรรณและนโยบายการกำกับดูแลกิจการและถือปฏิบัติเป็นส่วนหนึ่งของวินัย
โดยให้ทุกคนลงนามในแบบรับทราบและถือปฏิบัติตามจรรยาบรรณและนโยบายการกำกับดูแลกิจการ
เพื่อเป็นการแสดงถึงเจตนารมณ์ร่วมกันในการยึดถือปฏิบัติตามอย่างเคร่งครัด นอกจากนี้ CPN
ยังมีการเผยแพร่และสื่อสารให้ทุกคนในองค์กรตระหนักในเรื่องจรรยาบรรณและแนวทางปฏิบัติที่ดีผ่านการปฐมนิเทศพนักงานใหม่
อีเมลล์ อินทราเน็ต วารสารภายในบริษัท แผ่นป้ายประชาสัมพันธ์
การจัดทำสื่อการเรียนรู้ทางอิเล็กทรอนิกส์ (E-learning)
ตลอดจนเว็บไซต์และการจัดกิจกรรมของบริษัทฯ
เพื่อเสริมสร้างความตระหนักและการมีส่วนร่วมของบุคลากรทั่วทั้งองค์กรอย่างต่อเนื่อง

ในปี 2555 CPN ได้จัดทำสื่อการเรียนรู้ทางอิเล็กทรอนิกส์ (E-learning)
เพื่อเสริมสร้างความรู้ความเข้าใจเกี่ยวกับการกำกับดูแลกิจการและจรรยาบรรณในการดำเนินธุรกิจให้แก่บุคลากรในองค์กร
โดยผู้เรียนสามารถใช้ระบบได้ตลอดเวลาทั้งจากสถานที่ทำงานและสถานที่อื่น ๆ
ที่สามารถเข้าถึงอินเทอร์เน็ต โดยเปิดให้ผู้บริหารและพนักงานทุกคนเริ่มเรียนรู้เมื่อเดือนมกราคม
2556

นโยบายการกำกับดูแลกิจการ

นโยบายการกำกับดูแลกิจการที่ดีของ CPN แบ่งออกเป็น 5 หมวด โดยมีรายละเอียดดังนี้

1.  สิทธิของผู้ถือหุ้น (Rights of Shareholders)

CPN ให้ความสำคัญในการดูแลและรักษาสิทธิของผู้ถือหุ้นทุกรายดังนี้

-   มีโครงสร้างระหว่างบริษัทฯ บริษัทย่อย บริษัทร่วม ที่ไม่ซับซ้อน
    ไม่มีผู้ถือหุ้นร่วมและไม่มีผู้ถือหุ้นไขว้ และไม่มีโครงสร้างการถือหุ้นแบบปิรามิดในกลุ่มของบริษัท
    เพื่อให้ผู้ถือหุ้นมั่นใจว่าได้รับผลตอบแทนครบถ้วน

-   ดูแลและสนับสนุนให้ผู้ถือหุ้นทุกรายไม่ว่าจะเป็นผู้ถือหุ้นรายใหญ่ ผู้ถือหุ้นส่วนน้อย นักลงทุนสถาบัน
    หรือผู้ถือหุ้นต่างชาติได้รับสิทธิพื้นฐานและการปฏิบัติในการรักษาสิทธิของผู้ถือหุ้นอย่างเท่าเทียมกัน
    ได้แก่ สิทธิในการซื้อขายหรือโอนหุ้น สิทธิที่จะได้รับข้อมูลข่าวสารที่ถูกต้องชัดเจน
    สิทธิในการเข้าร่วมประชุมและลงมติอนุมัติการเข้าทำรายการที่สำคัญ
    สิทธิในการแต่งตั้งหรือถอดถอนกรรมการบริษัท
    สิทธิในการกำหนดอัตราค่าตอบแทนของคณะกรรมการบริษัท
    สิทธิในการแต่งตั้งหรือถอดถอนผู้สอบบัญชีและกำหนดค่าสอบบัญชี สิทธิในการได้รับส่วนแบ่งกำไร
    สิทธิในการเข้าร่วมตัดสินใจและรับทราบถึงผลการตัดสินใจของบริษัทฯ
    ที่เกี่ยวกับการเปลี่ยนแปลงในปัจจัยพื้นฐานของบริษัทฯ

-   เผยแพร่สารสนเทศ รายละเอียดการใช้สิทธิในเรื่องต่าง ๆ
    ผ่านระบบข่าวของตลาดหลักทรัพย์แห่งประเทศไทยและเว็บไซต์ของบริษัทฯ
    โดยคำนึงถึงความเท่าเทียมกันในการรับรู้ข่าวสาร ระยะเวลาการใช้สิทธิ
    และความสะดวกในการใช้สิทธิดังกล่าว โดยไม่กระทำการใด ๆ
    ที่เป็นการจำกัดสิทธิในการเข้าถึงสารสนเทศของบริษัทฯ
    หรือปิดกั้นการติดต่อสื่อสารระหว่างผู้ถือหุ้นด้วยกัน

2.  การปฏิบัติต่อผู้ถือหุ้นอย่างเท่าเทียมกัน (Equitable Treatment of Shareholders)

CPN ยึดหลักการปฏิบัติต่อผู้ถือหุ้นทุกรายอย่างเท่าเทียม โดยไม่เลือกปฏิบัติ
ไม่ว่าจะเป็นผู้ถือหุ้นรายใหญ่ ผู้ถือหุ้นส่วนน้อย นักลงทุนสถาบัน หรือผู้ถือหุ้นต่างชาติ
โดยมีแนวทางปฏิบัติดังนี้

-   มีระเบียบบังคับใช้ภายในบริษัทฯ
    เรื่องการควบคุมเกี่ยวกับสารสนเทศภายในและเรื่องการถือครองหลักทรัพย์ของบริษัทฯ
    เพื่อป้องกันการใช้ข้อมูลภายในโดยมิชอบและป้องกันไม่ให้เกิดความขัดแย้งทางผลประโยชน์

-   นำเสนอรายละเอียดของรายการที่เกี่ยวโยงกันซึ่งอาจเกิดความขัดแย้งทางผลประโยชน์ให้คณะกรรมการตรวจสอบพิจารณาให้ความเห็นก่อนนำเสนอขออนุมัติจากคณะกรรมการบริษัทและผู้ถือหุ้น
    (กรณีถึงเกณฑ์) ทุกครั้ง
    และมีการเปิดเผยสารสนเทศที่สำคัญอย่างครบถ้วนและเป็นไปตามกฎระเบียบ ข้อบังคับที่กำหนด

-   ดำเนินการตามหลักการและแนวทางปฏิบัติต่อผู้ถือหุ้นอย่างเท่าเทียมกันในการประชุมผู้ถือหุ้น
    รายละเอียดมีดังต่อไปนี้

การประชุมสามัญผู้ถือหุ้น ประจำปี 2555

CPN ให้ความสำคัญต่อสิทธิของผู้ถือหุ้นและการปฏิบัติต่อผู้ถือหุ้นอย่างเท่าเทียมกัน
โดยนำหลักการที่เกี่ยวข้องมาปรับใช้อย่างเป็นรูปธรรมในการจัดประชุมผู้ถือหุ้นทุกครั้ง
ตั้งแต่ก่อนการประชุม วันประชุม และหลังการประชุม

สำหรับการประชุมสามัญผู้ถือหุ้นประจำปี 2555 จัดขึ้นในวันศุกร์ที่ 27 เมษายน 2555 เวลา 14.00
น. ณ ห้องบางกอกคอนเวนชัน เซ็นเตอร์ ชั้น 5 ศูนย์การค้าเซ็นทรัลพลาซา ลาดพร้าว เลขที่
1693 ถนนพหลโยธิน แขวงจตุจักร เขตจตุจักร กรุงเทพมหานคร
มีผู้ถือหุ้นมาประชุมด้วยตนเองและผู้รับมอบฉันทะรวมจำนวน 1,038 ราย คิดเป็น 79.05%
ของจำนวนหุ้นทั้งหมด มีกรรมการบริษัทเข้าร่วมประชุม 11 คน จากกรรมการทั้งหมด 12 คน
คิดเป็น 91.67% โดยประธานกรรมการบริษัท ประธานกรรมการตรวจสอบ
ประธานกรรมการสรรหาและกำหนดค่าตอบแทน ประธานกรรมการบริหารความเสี่ยง
กรรมการผู้จัดการใหญ่ ประธานเจ้าหน้าที่บริหารการเงิน เลขานุการบริษัท และผู้สอบบัญชี
เข้าร่วมประชุมอย่างครบถ้วนพร้อมเพรียงกัน ทั้งนี้ รายละเอียดการดำเนินการประชุมมีดังนี้

ก่อนการประชุมผู้ถือหุ้น

-   ให้สิทธิผู้ถือหุ้นส่วนน้อยสามารถเสนอวาระการประชุมผู้ถือหุ้น
    และเสนอชื่อบุคคลเพื่อรับการพิจารณาเลือกตั้งเป็นกรรมการได้ล่วงหน้าระหว่างวันที่ 15
    กันยายน 2554 ถึง 15 มกราคม 2555
    รวมถึงการให้สิทธิผู้ถือหุ้นส่งคำถามเกี่ยวกับวาระการประชุมถึงเลขานุการบริษัทได้ล่วงหน้าก่อนถึงวันประชุม
    โดยหลักเกณฑ์การพิจารณาเกี่ยวกับการเสนอวาระการประชุมผู้ถือหุ้นและเสนอชื่อบุคคลเพื่อรับการพิจารณาเลือกตั้งเป็นกรรมการเผยแพร่ไว้ในเว็บไซต์ของบริษัทฯ
    ทั้งนี้ การประชุมสามัญผู้ถือหุ้นประจำปี 2555 ไม่มีผู้ถือหุ้นรายใดเสนอวาระการประชุมผู้ถือหุ้น
    หรือเสนอชื่อบุคคลเพื่อรับการพิจารณาเลือกตั้งเป็นกรรมการ

-   จัดทำจดหมายเชิญประชุมผู้ถือหุ้นทั้งภาษาไทยและภาษาอังกฤษ
    โดยในการประชุมสามัญผู้ถือหุ้นประจำปี 2555 CPN
    ได้เผยแพร่จดหมายเชิญประชุมผู้ถือหุ้นบนเว็บไซต์ของบริษัทฯ ตั้งแต่วันที่ 21 มีนาคม 2555
    ล่วงหน้าก่อนวันประชุมมากกว่า 30 วัน
    และจัดส่งจดหมายเชิญประชุมให้แก่ผู้ถือหุ้นล่วงหน้าก่อนวันประชุม 21 วัน
    เพื่อให้ผู้ถือหุ้นได้รับเอกสารล่วงหน้าก่อนวันประชุมและมีเวลาศึกษาข้อมูลก่อนวันประชุมอย่างเพียงพอ

-   ในจดหมายเชิญประชุม บริษัทฯ มีการชี้แจงข้อเท็จจริงและเหตุผล
    และความเห็นของคณะกรรมการบริษัทเพื่อประกอบการพิจารณาของผู้ถือหุ้นอย่างครบถ้วนและเพียงพอ
    โดยวาระการประชุมสามัญผู้ถือหุ้นประกอบด้วย

    1.  วาระการแต่งตั้งกรรมการ ได้ให้ข้อมูลของผู้ได้รับการเสนอแต่งตั้ง ได้แก่ ชื่อ อายุ
        ประเภทกรรมการ ตำแหน่งในบริษัท การศึกษา การอบรมหลักสูตรกรรมการ
        ประสบการณ์ การดำรงตำแหน่งในกิจการอื่นและกิจการที่เกี่ยวเนื่องกับธุรกิจของบริษัทฯ
        จำนวนปีที่ดำรงตำแหน่งและการเข้าร่วมประชุมในฐานะกรรมการชุดต่าง ๆ ในปีที่ผ่านมา
        การถือหุ้นในบริษัทฯ และข้อมูลอื่น ๆ เช่น
        การทำรายการที่อาจเกิดความขัดแย้งทางผลประโยชน์กับบริษัทฯ ในรอบปีที่ผ่านมา

    2.  วาระการพิจารณาค่าตอบแทน มีการให้ข้อมูลเกี่ยวกับนโยบาย
        จำนวนเงินและรูปแบบค่าตอบแทนแยกตามตำแหน่งและภาระหน้าที่ของกรรมการ
        หลักเกณฑ์และวิธีการพิจารณาค่าตอบแทน

    3.  วาระการแต่งตั้งผู้สอบบัญชี ได้ให้ข้อมูลเกี่ยวกับชื่อผู้สอบบัญชีและสำนักงานสอบบัญชี
        ความเป็นอิสระของผู้สอบบัญชี จำนวนปีที่ปฏิบัติหน้าที่เป็นผู้สอบบัญชีของบริษัทฯ
        การพิจารณาความเหมาะสมของค่าสอบบัญชี โดยแสดงค่าสอบบัญชีแยกจากค่าบริการอื่น

    4.  วาระการจ่ายเงินปันผล ได้ให้ข้อมูลเกี่ยวกับนโยบายการจ่ายเงินปันผล
        จำนวนเงินที่ขออนุมัติ เปรียบเทียบกับจำนวนเงินที่จ่ายในปีก่อน

-   ไม่มีการแจกเอกสารที่มีข้อมูลสำคัญในที่ประชุมผู้ถือหุ้นอย่างกะทันหัน
    รวมทั้งไม่เพิ่มวาระการประชุมหรือเปลี่ยนแปลงข้อมูลที่สำคัญโดยไม่แจ้งให้ผู้ถือหุ้นทราบล่วงหน้า

-   อำนวยความสะดวกให้ผู้ถือหุ้นที่ไม่สามารถเข้าร่วมประชุมด้วยตนเองโดยการจัดส่งหนังสือมอบฉันทะ
    แบบ ข. ซึ่งผู้ถือหุ้นสามารถกำหนดทิศทางการลงคะแนนได้
    พร้อมรายละเอียดวิธีการมอบฉันทะในการประชุมผู้ถือหุ้นไปพร้อมกับหนังสือเชิญประชุมผู้ถือหุ้น
    ส่วนหนังสือมอบฉันทะทั้ง แบบ ก. แบบ ข. และแบบ ค.
    ผู้ถือหุ้นสามารถดาวน์โหลดได้จากเว็บไซต์ของบริษัทฯ นอกจากนี้ CPN
    ยังมีรายชื่อพร้อมประวัติของกรรมการอิสระ 4 คน
    ให้ผู้ถือหุ้นสามารถเลือกเป็นผู้รับมอบฉันทะไว้ด้วย โดยในการประชุมสามัญผู้ถือหุ้นประจำปี
    2555 มีผู้ถือหุ้นจำนวนรวม 539 ราย
    มอบอำนาจให้กรรมการอิสระเป็นผู้รับมอบอำนาจในการออกเสียงแทน
    โดยมีรายละเอียดดังต่อไปนี้

-   มอบอำนาจให้นายไพฑูรย์ ทวีผล ประธานกรรมการตรวจสอบ จำนวน 356 ราย

-   มอบอำนาจให้นายการุณ กิตติสถาพร กรรมการตรวจสอบ จำนวน 183 ราย

วันประชุมผู้ถือหุ้น

-   กำหนดให้มีระยะเวลาการลงทะเบียนล่วงหน้าก่อนการประชุม 2 ชั่วโมง
    โดยได้นำระบบคอมพิวเตอร์และบาร์โค้ดมาใช้ในการลงทะเบียนและตรวจนับคะแนน
    เพื่อความถูกต้อง รวดเร็ว และเชื่อถือได้ของข้อมูล

-   กำหนดให้สิทธิออกเสียงในที่ประชุมเป็นไปตามจำนวนหุ้นที่ผู้ถือหุ้นถืออยู่
    โดยหนึ่งหุ้นมีสิทธิเท่ากับหนึ่งเสียง

-   ก่อนเริ่มการประชุมผู้ถือหุ้น บริษัทฯ
    ได้ชี้แจงวิธีการลงคะแนนและนับคะแนนให้ผู้ถือหุ้นในที่ประชุมรับทราบ

-   นำบัตรลงคะแนนมาใช้ในการลงมติในการประชุมผู้ถือหุ้น
    โดยจัดทำบัตรลงคะแนนแยกตามวาระแต่ละวาระ
    เพื่อให้ผู้ถือหุ้นสามารถลงคะแนนได้ตามที่เห็นสมควร

-   ในการสรุปผลการนับคะแนนเสียงแต่ละวาระ
    จะมีการแสดงผลคะแนนให้ผู้ถือหุ้นในที่ประชุมรับทราบทุกวาระตามลำดับ

-   ดำเนินการประชุมผู้ถือหุ้นตามลำดับวาระที่ได้แจ้งไว้ในหนังสือเชิญประชุมผู้ถือหุ้นอย่างถูกต้องและโปร่งใส
    ตามข้อกฎหมายและข้อบังคับของบริษัทฯ ทั้งนี้ บริษัทฯ ได้เชิญตัวแทนจาก บริษัท เคพีเอ็มจี
    ภูมิไชยสอบบัญชี จำกัด เข้าร่วมประชุมผู้ถือหุ้นและเป็นผู้สังเกตการณ์

-   ให้สิทธิผู้ถือหุ้นสามารถเข้าร่วมประชุมภายหลังจากเริ่มการประชุมไปแล้ว
    โดยมีสิทธิออกเสียงลงคะแนนในระเบียบวาระที่ยังไม่ได้พิจารณาลงมติได้

-   เปิดโอกาสให้ผู้ถือหุ้นแสดงความคิดเห็นและซักถามอย่างเต็มที่ โดยมีประธานกรรมการบริษัท
    ประธานกรรมการตรวจสอบ ประธานกรรมการสรรหาและกำหนดค่าตอบแทน
    กรรมการผู้จัดการใหญ่ ผู้บริหารระดับสูง และผู้สอบบัญชี
    เข้าร่วมประชุมเพื่อตอบข้อซักถามของผู้ถือหุ้น

หลังการประชุมผู้ถือหุ้น

-   นำส่งมติที่ประชุมผู้ถือหุ้นต่อตลาดหลักทรัพย์แห่งประเทศไทยภายในวันประชุม
    ผ่านระบบข่าวของตลาดหลักทรัพย์แห่งประเทศไทย
    เพื่อให้ผู้ถือหุ้นที่ไม่ได้เข้าร่วมประชุมรับทราบในทันที

-   ผู้ถือหุ้นสามารถรับชมบันทึกภาพการประชุมผู้ถือหุ้นผ่าน Webcast ทางเว็บไซต์ของบริษัทฯ
    หรือติดต่อขอรับในรูปแบบแผ่น VCD ได้ที่สำนักเลขานุการบริษัท

-   จัดทำรายงานการประชุมผู้ถือหุ้นทั้งภาษาไทยและภาษาอังกฤษเผยแพร่ทางเว็บไซต์ของบริษัทฯ
    ภายใน 14 วันนับจากวันประชุม
    และนำส่งสำเนารายงานการประชุมผู้ถือหุ้นให้ตลาดหลักทรัพย์แห่งประเทศไทยภายในเวลาที่กำหนด

-   เปิดกว้างและรับฟังความคิดเห็นของผู้ถือหุ้นผ่านการตอบแบบสอบถามความพึงพอใจในการจัดประชุมผู้ถือหุ้น
    เพื่อเป็นข้อมูลในการปรับปรุงและพัฒนาการจัดประชุมผู้ถือหุ้นให้มีประสิทธิภาพยิ่งขึ้นต่อไป

ในปี 2555 CPN ได้รับคะแนนประเมินคุณภาพการจัดประชุมผู้ถือหุ้น 100 คะแนนเต็ม
ภายใต้โครงการประเมินคุณภาพ AGM ซึ่งจัดโดยสมาคมส่งเสริมผู้ลงทุนไทย
ร่วมกับสำนักงานคณะกรรมการกำกับหลักทรัพย์และตลาดหลักทรัพย์ และสมาคมบริษัทจดทะเบียน
โดยหลักเกณฑ์ที่ใช้ในการประเมินคุณภาพครอบคลุมขั้นตอนต่าง ๆ ในการจัดประชุมผู้ถือหุ้น
ตั้งแต่ก่อนวันประชุม วันประชุม และภายหลังวันประชุม

3.  การคำนึงถึงบทบาทของผู้มีส่วนได้เสีย (Roles of Stakeholders)

CPN ให้ความสำคัญต่อผู้มีส่วนได้เสียทุกฝ่ายโดยยึดหลักผลประโยชน์ร่วมกันอย่างยั่งยืน
โดยกำหนดเป็นนโยบายและบทบาทต่อผู้มีส่วนได้เสียไว้อย่างชัดเจนใน
“จรรยาบรรณต่อผู้มีส่วนได้เสีย” โดยมีรายละเอียดการดำเนินงานดังนี้

-   ผู้ถือหุ้น : สร้างการเติบโตอย่างมีคุณภาพและมั่นคง เพื่อให้ผู้ถือหุ้นได้รับผลตอบแทนที่ยั่งยืน
    โดยมีผลประกอบการที่ดีและมีประสิทธิภาพ
    เคารพสิทธิของผู้ถือหุ้นในการได้รับข้อมูลที่จำเป็นโดยเท่าเทียมกัน
    เปิดเผยข้อมูลที่ถูกต้องตามความเป็นจริง ดำเนินธุรกิจด้วยความซื่อสัตย์สุจริต โปร่งใส
    เป็นธรรม ซึ่งรายละเอียดต่าง ๆ ได้กล่าวไว้ในหัวข้อ
    สิทธิของผู้ถือหุ้นและการปฏิบัติต่อผู้ถือหุ้นอย่างเท่าเทียมกัน

-   ร้านค้าและลูกค้า :
    สร้างความพึงพอใจแก่ลูกค้าเพื่อให้ได้รับบริการที่ดีภายใต้ความปลอดภัยต่อสุขภาพ อนามัย ชีวิต
    และทรัพย์สิน ปฏิบัติต่อลูกค้าอย่างเป็นธรรมและเหมาะสม
    ให้ข้อมูลเกี่ยวกับการบริการอย่างครบถ้วน ถูกต้อง และไม่บิดเบือนข้อเท็จจริง
    สำรวจความพึงพอใจของลูกค้า เพื่อนำผลที่ได้มาพัฒนาปรับปรุงการให้บริการอย่างต่อเนื่อง
    ตัวอย่างการดำเนินการต่าง ๆ เกี่ยวกับร้านค้าและลูกค้ามีดังต่อไปนี้

1.  การบริหารจัดการและการให้บริการร้านค้าให้ได้มาตรฐานซึ่งอยู่ในความดูแลของสำนักส่งเสริมและกำกับดูแลมาตรฐาน
    (สสม.) โดยมีการดำเนินการเพื่อปรับปรุงนโยบายและกระบวนการทำงานต่าง ๆ
    ที่เกี่ยวข้องกับร้านค้าให้เป็นมาตรฐานเดียวกันในทุกสาขา การประชาสัมพันธ์บริการต่าง ๆ ที่
    CPN มีบริการให้ลูกค้าทราบ เป็นต้น

2.  การพัฒนาบุคลากรที่ทำหน้าที่ในการให้บริการและมีการประเมินผลการให้บริการของเจ้าหน้าที่
    การเดินเยี่ยมร้านค้าของเจ้าหน้าที่ร้านค้าสัมพันธ์เพื่อรับงานบริการ รับปัญหา
    และข้อร้องเรียนต่าง ๆ จากร้านค้าในแต่ละวัน
    รวมทั้งการจัดให้มีเจ้าหน้าที่ลูกค้าสัมพันธ์เดินอยู่ตามจุดต่าง ๆ ภายในศูนย์การค้า
    เพื่อให้ผู้ใช้บริการสามารถสอบถาม/หรือสามารถแนะนำผู้ใช้บริการได้ทันที
    โดยไม่ต้องไปที่เคาน์เตอร์ประชาสัมพันธ์

3.  การประชุมร่วมกับร้านค้าเพื่อสื่อสารแผนการดำเนินงานที่สำคัญอย่างน้อยปีละ 1 ครั้ง และเมื่อ
    CPN จะเปิดศูนย์การค้าใหม่หรือศูนย์การค้าที่ปรับปรุง
    จะมีการประชุมร่วมกับร้านค้าเพื่อรับทราบนโยบายแนวปฏิบัติต่าง ๆ
    และวางแผนการตลาดร่วมกัน
    ตลอดจนเปิดโอกาสให้ผู้เช่าได้แสดงความคิดเห็นและข้อเสนอแนะต่าง ๆ
    เพื่อพัฒนาคุณภาพการบริหารศูนย์การค้าให้ดีขึ้นอย่างต่อเนื่อง

4.  การวางแผนการให้บริการร่วมกับร้านค้าเพื่อช่วยเสริมสร้างให้ร้านค้ามีความพร้อมในการดำเนินธุรกิจ
    เช่น การให้ความช่วยเหลือผู้เช่าในด้านการจัดกิจกรรมการเปิดตัวร้านค้า
    การเปิดตัวสินค้าใหม่ การจัดกิจกรรมส่งเสริมการขายของร้านค้าร่วมกับศูนย์การค้า เป็นต้น

5.  การจัดให้มีการสำรวจความพึงพอใจด้านการบริการร้านค้าและลูกค้าอย่างต่อเนื่องทุกปี
    เพื่อทราบความต้องการของร้านค้าและลูกค้าอย่างแท้จริง
    และนำมาปรับปรุงในส่วนของการบริการเพื่อการให้บริการที่เป็นเลิศของ CPN

6.  การมีช่องทางการติดต่อสื่อสาร เพื่อให้ลูกค้าสามารถรับทราบข้อมูลต่าง ๆ ติดต่อธุรกิจ
    และแจ้งข้อร้องเรียนได้หลายช่องทาง เช่น
    ติดต่อโดยตรงกับเจ้าหน้าที่ร้านค้าสัมพันธ์แต่ละสาขา ตู้ I-Box เว็บไซต์ของบริษัทฯ หรือ CPN
    Call Center 0-2635-1111 เป็นต้น

7.  การจัดทำ Focus Group เพื่อทราบความต้องการเฉพาะกลุ่มของผู้เช่า
    และนำมาประเมินเพื่อการพัฒนาและปรับปรุงการให้บริการให้ดียิ่งขึ้น

8.  การให้ความสำคัญกับการจัดทำสื่อประชาสัมพันธ์ต่าง ๆ ของบริษัทฯ
    โดยจะไม่นำภาพหรือเนื้อหาที่ก่อให้เกิดทัศนคติที่ไม่ดี การแบ่งแยกในสังคม
    หรือค่านิยมที่ไม่เหมาะสม
    โดยเฉพาะเรื่องเพศและศีลธรรมมาใช้ในการจัดกิจกรรมส่งเสริมการขายของบริษัทฯ

9.  การดูแลสภาพแวดล้อม พื้นที่ภายใน
    และบริเวณโดยรอบทรัพย์สินภายใต้การบริหารงานของบริษัทฯ ให้มีความปลอดภัยต่อสุขภาพ
    อนามัย ชีวิต และทรัพย์สิน

-   คู่ค้า : ปฏิบัติกับคู่ค้าด้วยความเสมอภาคและคำนึงถึงผลประโยชน์ร่วมกัน
    พัฒนาและรักษาสัมพันธภาพที่ยั่งยืนกับคู่ค้า และสร้างความเชื่อถือซึ่งกันและกัน โดยบริษัทฯ
    ยึดถือปฏิบัติตามระเบียบการจัดซื้อจัดจ้างซึ่งมีการกำหนดขั้นตอนและวิธีปฏิบัติไว้อย่างชัดเจน
    ตลอดจนสร้างความร่วมมือกันด้านเศรษฐกิจ สังคม และสิ่งแวดล้อม

-   เจ้าหนี้ : ปฏิบัติตามเงื่อนไขที่มีต่อเจ้าหนี้อย่างเคร่งครัด
    บริหารเงินกู้ยืมให้เป็นไปตามวัตถุประสงค์ของการใช้เงิน
    ไม่นำเงินไปใช้ในทางที่อาจก่อให้เกิดความเสียหายต่อบริษัทฯ
    ควบคุมให้มีการชำระคืนเงินกู้และดอกเบี้ยให้กับเจ้าหนี้เงินกู้ยืมทุกประเภทอย่างครบถ้วนตามกำหนดเวลา
    และปฏิบัติตามเงื่อนไขการกู้ยืมเงินตามข้อตกลงอย่างครบถ้วน
    รวมไปถึงการบริหารงานเพื่อให้เจ้าหนี้มั่นใจในฐานะทางการเงิน
    และความสามารถในการชำระหนี้ที่ดีของบริษัทฯ

-   พนักงาน : ดูแลและปฏิบัติต่อพนักงานอย่างเป็นธรรมและเหมาะสม ทั้งในด้านผลตอบแทน
    การแต่งตั้งโยกย้าย การพัฒนาศักยภาพ
    ตลอดจนการควบคุมดูแลสภาพแวดล้อมในการทำงานให้มีความปลอดภัยต่อชีวิตและทรัพย์สินของพนักงาน
    เปิดรับฟังความคิดเห็นและข้อเสนอแนะจากพนักงาน
    และมีการปฏิบัติต่อพนักงานทุกระดับด้วยความเป็นธรรมโดยไม่เลือกปฏิบัติ นอกจากนี้ CPN
    สนับสนุนการหารือและความร่วมมือระหว่างบริษัทฯ
    กับพนักงานหรือตัวแทนพนักงานในการนำเสนอข้อมูลแก่ผู้มีอำนาจในการตัดสินใจของบริษัทฯ
    เกี่ยวกับการปรับปรุงคุณภาพชีวิตการทำงานเพื่อให้เกิดการพัฒนาร่วมกัน

-   คู่แข่งทางการค้า : ดำเนินธุรกิจภายใต้กรอบกติกาของการแข่งขันที่เป็นธรรม
    ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริตหรือไม่เหมาะสม
    และไม่กระทำการใด ๆ ที่เป็นการละเมิดทรัพย์สินทางปัญญาของผู้อื่น หรือคู่แข่งทางการค้า
    มุ่งส่งเสริมและสนับสนุนการแลกเปลี่ยนข้อมูลที่เป็นประโยชน์กับธุรกิจด้านพัฒนาและบริหารศูนย์การค้าในภาพรวม
    เพื่อสร้างความเข้มแข็งให้แก่ธุรกิจและมีส่วนช่วยพัฒนาเศรษฐกิจ สังคม สิ่งแวดล้อม
    และประเทศชาติให้ยั่งยืน

  การจัดตั้งสมาคมศูนย์การค้าไทยเป็นหนึ่งในความร่วมมือระหว่าง CPN
  และบริษัทที่อยู่ในกลุ่มธุรกิจเดียวกัน
  โดยมีวัตถุประสงค์เพื่อแลกเปลี่ยนประสบการณ์และแนวทางการดำเนินธุรกิจที่เป็นประโยชน์ร่วมกัน
  โดยในปี 2555 สมาชิกของสมาคมได้ร่วมหารือในประเด็นที่สำคัญดังนี้

1.  การสร้างมาตรฐานและมูลค่าเพิ่มให้แก่ธุรกิจศูนย์อาหารในศูนย์การค้า

2.  การหามาตรการลดปัญหาจราจรบริเวณศูนย์การค้า เช่น การดำเนินโครงการที่จอดรถอัจฉริยะ

3.  การแลกเปลี่ยนประสบการณ์และข้อมูลข่าวสารในแวดวงธุรกิจศูนย์การค้า เช่น
    ความคุ้มครองจากการทำประกันภัยประเภทต่าง ๆ
    การกำหนดมาตรฐานความปลอดภัยในศูนย์การค้า เป็นต้น

4.  การร่วมกันจัดกิจกรรมความรับผิดชอบต่อสังคม อาทิ การสร้างห้องสมุด
    การจัดกิจกรรมเดิน-วิ่งมินิมาราธอน การรับบริจาคสิ่งของภายในศูนย์การค้า
    การรณรงค์ลดการใช้พลังงาน เป็นต้น

5.  การจัดกิจกรรมกระชับความสัมพันธ์ระหว่างสมาชิกของสมาคม

-   สังคม ชุมชน และสิ่งแวดล้อม : ปฏิบัติตามกฎหมาย และ/หรือกฎระเบียบที่เกี่ยวข้อง
    และพยายามยกระดับการปฏิบัติให้มีมาตรฐานสูงกว่ากฎหมายกำหนด เช่น
    คิดค้นหรือนำนวัตกรรมอาคารอนุรักษ์พลังงานมาปรับใช้กับศูนย์การค้าและอาคารสำนักงาน
    ตลอดจนดูแลป้องกันมิให้การดำเนินงานของบริษัทฯ
    ก่อให้เกิดความเสียหายต่อคุณภาพชีวิตของสังคม ชุมชน และสิ่งแวดล้อม
    ส่งเสริมและสร้างสรรค์สังคม ทั้งในส่วนของการพัฒนาคุณภาพชีวิต การส่งเสริมด้านการศึกษา
    การประหยัดพลังงาน และการรักษาสิ่งแวดล้อม นอกจากนี้ CPN
    ยังให้ความสำคัญกับการสื่อสารและเผยแพร่ความรู้ด้านสิ่งแวดล้อมไปสู่ผู้มีส่วนได้เสียที่เกี่ยวข้อง
    เพื่อร่วมเป็นเครือข่ายในการดูแลรักษาสิ่งแวดล้อมและถ่ายทอดความรู้รวมทั้งประสบการณ์ไปยังทุกภาคส่วนของสังคม

-   ภาครัฐ :
    ให้ความร่วมมือและสนับสนุนนโยบายภาครัฐเพื่อผลประโยชน์ของประเทศชาติภายใต้กฎหมายและหลักเกณฑ์ที่เกี่ยวข้อง
    ตลอดจนมุ่งมั่นดำเนินโครงการที่เป็นประโยชน์ต่อสาธารณะ
    ไม่ว่าจะเป็นนโยบายที่ได้รับมอบหมายจากภาครัฐหรือเป็นโครงการที่บริษัทฯ ริเริ่มขึ้นเอง

-   องค์กรอิสระและองค์กรอื่นๆ ในสังคม :
    ยกระดับความร่วมมือและแลกเปลี่ยนข้อมูลกับองค์กรอิสระและองค์กรอื่น ๆ ในสังคม
    เพื่อร่วมกันพัฒนาสังคมและประเทศชาติให้เติบโตอย่างยั่งยืน
    โดยคำนึงถึงผลกระทบต่อเศรษฐกิจ สังคม และสิ่งแวดล้อม

นโยบายและแนวปฏิบัติด้านทรัพย์สินทางปัญญา

CPN
ดำเนินธุรกิจและส่งเสริมให้บุคลากรปฏิบัติหน้าที่ภายใต้กฎหมายหรือข้อกำหนดที่เกี่ยวกับสิทธิในทรัพย์สินทางปัญญา
ไม่ว่าจะเป็นเครื่องหมายการค้า สิทธิบัตร ลิขสิทธิ์ ความลับทางการค้า
และทรัพย์สินทางปัญญาด้านอื่นที่กฎหมายกำหนด อาทิเช่น
การใช้โปรแกรมคอมพิวเตอร์ที่มีลิขสิทธิ์ถูกต้อง
โดยโปรแกรมคอมพิวเตอร์ทุกชนิดจะต้องผ่านการตรวจสอบและลงโปรแกรมโดยฝ่ายเทคโนโลยีสารสนเทศเท่านั้น
การส่งเสริมให้พนักงานตรวจสอบผลงานหรือข้อมูลที่ใช้ในการปฏิบัติงานว่าไม่เป็นการละเมิดทรัพย์สินทางปัญญาของผู้อื่น
เป็นต้น

นโยบายและแนวปฏิบัติด้านการเคารพกฎหมายและหลักสิทธิมนุษยชน

การเคารพและปฏิบัติตามกฎหมายเป็นพื้นฐานสำคัญในการดำเนินธุรกิจของ CPN
ซึ่งรวมถึงกฎหมายภายในประเทศและต่างประเทศ ตลอดจนขนบธรรมเนียม ประเพณี
และวัฒนธรรมที่เกี่ยวข้องกับการดำเนินงาน
โดยมุ่งยกระดับมาตรฐานการปฏิบัติให้สูงกว่าข้อกำหนดตามกฎหมาย เช่น
การปฏิบัติตามหลักสากลโดยให้ความร่วมมือกับหน่วยงานด้านการบินในการปรับปรุงหลังคาของศูนย์การค้าเซ็นทรัลพลาซา
ลำปาง เพื่อความปลอดภัยในการบิน
การให้ความสำคัญต่อโครงสร้างและความมั่นคงของอาคารสำนักงาน เป็นต้น

CPN สนับสนุนและเคารพการปกป้องสิทธิมนุษยชน ดูแลมิให้ธุรกิจของบริษัทฯ
เข้าไปมีส่วนเกี่ยวข้องกับการล่วงละเมิดสิทธิมนุษยชน เช่น ไม่สนับสนุนการบังคับใช้แรงงาน
(Forced Labour) ต่อต้านการใช้แรงงานเด็ก (Child Labour)
ให้ความเคารพนับถือและปฏิบัติต่อผู้มีส่วนได้เสียทุกฝ่ายด้วยความเป็นธรรมบนพื้นฐานของศักดิ์ศรีความเป็นมนุษย์
ไม่เลือกปฏิบัติ ไม่แบ่งแยกถิ่นกำเนิด เชื้อชาติ เพศ อายุ สีผิว ศาสนา สภาพร่างกาย ฐานะ
ชาติตระกูล ตลอดจนส่งเสริมให้มีการเฝ้าระวังการปฏิบัติตามข้อกำหนดด้านสิทธิมนุษยชนภายในบริษัท
และส่งเสริมให้บริษัทย่อย ผู้ร่วมทุน คู่ค้า และ
ผู้มีส่วนได้เสียทุกฝ่ายปฏิบัติตามหลักการสิทธิมนุษยชนตามมาตรฐานสากล
คุ้มครองสิทธิของผู้มีส่วนได้เสียที่ได้รับความเสียหายจากการละเมิดสิทธิอันเกิดจากการดำเนินธุรกิจของบริษัทฯ
โดยพิจารณาชดเชยค่าเสียหายให้ไม่ต่ำกว่าอัตราที่กฎหมายกำหนด เป็นต้น

นโยบายและแนวปฏิบัติด้านการต่อต้านการทุจริตและทุจริตคอร์รัปชั่น

CPN ได้แสดงเจตนารมณ์เป็นแนวร่วมปฏิบัติ (Collective Action Coalition)
ในการต่อต้านการทุจริตคอร์รัปชั่นตั้งแต่วันที่ 9 พฤศจิกายน 2553
ซึ่งจัดโดยสมาคมส่งเสริมสถาบันกรรมการบริษัทไทย (IOD) ร่วมกับหอการค้าไทย
หอการค้านานาชาติ สมาคมบริษัทจดทะเบียนไทย และสมาคมธนาคารไทย นอกจากนั้น
คณะกรรมการบริษัทได้มีการกำหนดนโยบายการต่อต้านการทุจริตและทุจริตคอร์รัปชั่นและสื่อสารไปสู่ระดับผู้บริหารและพนักงาน
มีการแลกเปลี่ยนความรู้และประสบการณ์เกี่ยวกับการต่อต้านการทุจริตและทุจริตคอร์รัปชั่นระหว่างภาครัฐ
ภาคเอกชน และผู้มีส่วนเกี่ยวข้อง อาทิ การส่งผู้แทนเข้าร่วมงาน “วันต่อต้านคอร์รัปชั่น:
รวมพลังเปลี่ยนประเทศไทย” จัดโดยศูนย์ภาคีเครือข่ายต่อต้านคอร์รัปชั่น เมื่อวันที่ 6 กันยายน
2555

ศูนย์การค้าภายใต้การบริหารงานของ CPN หลายแห่งมีการติดตั้งตู้รับเรื่องร้องเรียน “Stop
Corruption” อาทิ ศูนย์การค้าเซ็นทรัลพลาซา อุดรธานี ศูนย์การค้าเซ็นทรัลพลาซา ขอนแก่น
เพื่อร่วมมือกับหน่วยงานภาครัฐในการเปิดกว้างให้ผู้มีส่วนได้เสียทุกฝ่ายมีช่องทางที่สะดวกในการแจ้งเบาะแสเกี่ยวกับการทุจริตคอร์รัปชั่น

CPN มีช่องทางการสื่อสารให้ผู้มีส่วนได้เสียสามารถแจ้งเบาะแส ข้อเสนอแนะ
หรือร้องเรียนกรณีเกี่ยวกับการทุจริต และมีแนวปฏิบัติเกี่ยวกับการมอบหรือรับของกำนัล
ทรัพย์สินหรือประโยชน์อื่นใด การเลี้ยงรับรอง
หรือค่าใช้จ่ายที่เกินขอบเขตจำกัดซึ่งไม่เป็นไปตามหลักเกณฑ์ของบริษัทฯ
และแนวปฏิบัติด้านการจัดซื้อจัดจ้าง การให้เงินบริจาคที่ต้องดำเนินไปอย่างโปร่งใส เป็นธรรม
ภายใต้กฎระเบียบและขั้นตอนปฏิบัติที่ถูกต้อง

ทั้งนี้ รายละเอียดนโยบายข้างต้นและนโยบายที่สำคัญอื่น ๆ
เปิดเผยไว้ในจรรยาบรรณและนโยบายการกำกับดูแลกิจการ
ส่วนการดำเนินงานเกี่ยวกับการปฏิบัติต่อผู้มีส่วนได้เสีย

การแจ้งเบาะแสหรือร้องเรียน

CPN มีการแต่งตั้งคณะกรรมการพิจารณาและสอบสวนเรื่องราวร้องทุกข์หรือร้องเรียน
พร้อมทั้งกำหนดหน้าที่และความรับผิดชอบที่เป็นระบบ โปร่งใส และตรวจสอบได้
เพื่อให้ผู้ร้องทุกข์หรือผู้ร้องเรียนไว้วางใจและเชื่อมั่นในกระบวนการสอบสวนที่เป็นธรรม

กรณีที่ผู้มีส่วนได้เสียกลุ่มต่าง ๆ มีข้อสงสัย
หรือพบเห็นการกระทำที่สงสัยว่ามีการฝ่าฝืนหรือไม่ปฏิบัติตามกฎหมาย ระเบียบ ข้อบังคับ
หรือจรรยาบรรณทางธุรกิจ สามารถแจ้งเบาะแสหรือร้องเรียน พร้อมส่งรายละเอียดหลักฐานต่างๆ
ได้ที่ คณะกรรมการตรวจสอบหรือกรรมการผู้จัดการใหญ่
โดยคณะกรรมการตรวจสอบหรือฝ่ายจัดการจะดำเนินการสืบหาข้อเท็จจริงและมีการรายงานสรุปประเด็นสำคัญให้คณะกรรมการบริษัทพิจารณารับทราบ
สำหรับช่องทางในการติดต่อมีรายละเอียดดังนี้

คณะกรรมการตรวจสอบ

บริษัท เซ็นทรัลพัฒนา จำกัด (มหาชน)

ชั้น 30 อาคารดิออฟฟิศเศส แอท เซ็นทรัลเวิลด์

เลขที่ 999/9 ถนนพระราม 1 แขวงปทุมวัน

เขตปทุมวัน กรุงเทพฯ 10330 ประเทศไทย

โทรศัพท์: +66(0) 2667-5555 ต่อ 1200

อีเมลล์: whistleblower@cpn.co.th

กรรมการผู้จัดการใหญ่

ตู้ ปณ.99

ปณฝ. ประตูน้ำ กรุงเทพฯ 10409

สำหรับผู้ที่แจ้งเบาะแสหรือข้อร้องเรียนที่เป็นพนักงาน ลูกค้า หรือบุคคลที่รับจ้างทำงานให้แก่บริษัทฯ
จะได้รับการคุ้มครองสิทธิตามกฎหมาย
ซึ่งได้มีการกำหนดรายละเอียดไว้ในนโยบายการกำกับดูแลกิจการของบริษัทฯ

ทั้งนี้ ในปี 2555 CPN ไม่มีข้อพิพาทใด ๆ ที่มีนัยสำคัญกับผู้มีส่วนได้เสีย

4.  การเปิดเผยข้อมูลและความโปร่งใส (Disclosure and Transparency)

CPN ยึดมั่นในหลักการเปิดเผยข้อมูลที่มีความถูกต้อง ครบถ้วน โปร่งใส ทั่วถึง และทันเวลา
ทั้งข้อมูลทางการเงินและข้อมูลที่ไม่ใช่ทางการเงิน
เพื่อให้นักลงทุนและผู้มีส่วนได้เสียทุกฝ่ายทั้งในประเทศและต่างประเทศมีข้อมูลที่เชื่อถือได้และเพียงพอต่อการตัดสินใจอย่างสม่ำเสมอ
ซึ่งข้อมูลที่เปิดเผยประกอบด้วย

-   ข้อมูลข่าวสารของบริษัทฯ ที่สำคัญและเป็นปัจจุบัน โดยเปิดเผยผ่านหลายช่องทางการสื่อสาร
    เช่น เว็บไซต์ของบริษัทฯ ระบบการแจ้งข่าวผ่านตลาดหลักทรัพย์แห่งประเทศไทย
    การแถลงผลประกอบการประจำไตรมาส การแถลงแผนงานในการดำเนินธุรกิจของบริษัทฯ
    รายงานประจำปี เป็นต้น

-   แบบแสดงรายการข้อมูลประจำปี (แบบ 56-1) รายงานประจำปี (แบบ 56-2)
    ข้อมูลทางการเงิน ข้อมูลเกี่ยวกับผู้ถือหุ้นรายใหญ่และสิทธิในการออกเสียง
    ข้อมูลเกี่ยวกับกรรมการและคณะกรรมการชุดย่อยชุดต่าง ๆ
    สารสนเทศแจ้งตลาดหลักทรัพย์แห่งประเทศไทย นโยบายการจ่ายเงินปันผล
    จรรยาบรรณและนโยบายการกำกับดูแลกิจการ กิจกรรมและแผนการดำเนินงานต่าง ๆ
    ของบริษัทฯ เป็นต้น

ผู้มีหน้าที่ในการเปิดเผยข้อมูล

CPN กำหนดผู้มีหน้าที่ในการเปิดเผยข้อมูลที่สำคัญด้านต่าง ๆ ของบริษัทฯ
ประกอบด้วยกรรมการผู้จัดการใหญ่ เลขานุการบริษัท
ผู้บริหารระดับสูงในสายงานการเงินและหน่วยงานนักลงทุนสัมพันธ์
รวมทั้งผู้บริหารระดับสูงในสายงานการตลาดและหน่วยงานประชาสัมพันธ์
โดยมีหน้าที่ในการเปิดเผยข้อมูลในส่วนที่เกี่ยวข้องกับบทบาทหน้าที่และสายงานที่ตนรับผิดชอบ

ส่วนงานนักลงทุนสัมพันธ์

CPN จัดตั้งส่วนงานนักลงทุนสัมพันธ์ในปี 2549
เพื่อเป็นศูนย์กลางในการตอบข้อซักถามและเปิดเผยข้อมูลของบริษัทฯ
รวมถึงบริหารความสัมพันธ์กับนักลงทุน นักวิเคราะห์ ผู้ถือหุ้น บุคคลทั่วไป
ส่วนงานนักลงทุนสัมพันธ์จะทำงานใกล้ชิดกับผู้บริหารระดับสูงเพื่อกำหนดนโยบายและแผนงานประจำไตรมาสและประจำปี
รวมถึงวางแนวทางในการปฏิบัติงานและการพัฒนางานด้านนักลงทุนสัมพันธ์ให้เทียบเท่ากับบริษัทจดทะเบียนชั้นนำระดับภูมิภาค
รวมถึงการนำเสนอผลการปฏิบัติงาน ข้อคิดเห็นจากผู้ถือหุ้น นักลงทุน และนักวิเคราะห์
ต่อคณะกรรมการบริษัทปีละ 2 ครั้ง

CPN มีการเปิดเผยข้อมูลบริษัทฯ และข้อมูลทางการเงินที่สำคัญอย่างถูกต้อง ครบถ้วน ผ่าน 3
ช่องทางหลัก คือ

1. แบบแสดงรายการข้อมูลประจำปี (แบบ 56-1) และรายงานประจำปี (แบบ 56-2)
ซึ่งมีรายละเอียดในหัวข้อที่สำคัญ อาทิ ภาพรวมการดำเนินธุรกิจ ปัจจัยความเสี่ยง
โครงสร้างเงินทุนและการจัดการ การทำรายการระหว่างกัน การดูแลการใช้ข้อมูลภายใน
การกำกับดูแลกิจการ ผลการดำเนินงาน โครงการในอนาคต และฐานะการเงิน เป็นต้น

2. คำอธิบายและการวิเคราะห์ของฝ่ายจัดการ (Management Discussion and Analysis
หรือ MD&A) ประจำไตรมาสและประจำปี
ซึ่งแสดงรายละเอียดผลการดำเนินงานด้านการปฏิบัติการและการเงิน
พร้อมการวิเคราะห์และคำอธิบายถึงสาเหตุการเปลี่ยนแปลงโดยคำนึงถึงปัจจัยที่ส่งผลกระทบต่อการเปลี่ยนแปลงของผลการดำเนินงาน
รวมถึงรายงานความคืบหน้าของโครงการที่อยู่ระหว่างการพัฒนาและปัจจัยหรืออิทธิพลหลักที่อาจส่งผลต่อผลการดำเนินงานและฐานะการเงินในอนาคต
เพื่อให้ผู้ถือหุ้นและนักลงทุนได้รับข้อมูลที่ถูกต้องและเพียงพอต่อการตัดสินใจลงทุนและการติดตามผลการดำเนินงานของบริษัทฯ

3. การเปิดเผยข้อมูลผ่านทางเว็บไซด์ www.cpn.co.th ในหัวข้อ “ข้อมูลนักลงทุน” หรือ
“Investor Relations”
เพื่ออำนวยความสะดวกให้แก่นักลงทุนและผู้ที่สนใจให้สามารถศึกษาข้อมูลบริษัทฯ
ได้อย่างต่อเนื่องโดยมีการปรับปรุงให้เป็นปัจจุบันและทันต่อเหตุการณ์อยู่เสมอ
ซึ่งส่วนงานนักลงทุนสัมพันธ์ได้จัดทำและเปิดเผยข้อมูลผ่านทางเว็บไซต์ทั้งภาษาไทยและภาษาอังกฤษ
ข้อมูลที่เปิดเผยบนเว็บไซต์ อาทิ ข้อมูลทางการเงิน คำอธิบายและการวิเคราะห์ของฝ่ายจัดการ
(MD&A) โครงสร้างการถือหุ้น การกำกับดูแลกิจการ ข้อมูลเกี่ยวกับการประกอบธุรกิจของบริษัทฯ
สารสนเทศต่าง ๆ ที่แจ้งต่อตลาดหลักทรัพย์แห่งประเทศไทย (ELCID)
แบบแสดงรายการข้อมูลประจำปี รายงานประจำปี หนังสือเชิญประชุมผู้ถือหุ้น
รายงานการประชุมผู้ถือหุ้น เอกสารข่าวและภาพข่าว (Press Release) ข่าวสาร
และปฏิทินทางการเงินสำหรับนักลงทุน (IR Event and Calendar)
ข้อมูลโครงการภายใต้การบริหารงานในปัจจุบันและโครงการที่เปิดให้บริการใหม่ (New Project
Fact Sheet) รวมถึงเอกสารที่ผู้บริหารระดับสูงนำเสนอระหว่างการพบปะนักลงทุน (Roadshow)
ทั้งในและต่างประเทศ เป็นต้น โดยมีผู้เข้าเยี่ยมชมเว็บไซต์กว่า 10,540 คนต่อเดือน
มีการเข้าเยี่ยมชมข้อมูลในหน้าเว็บไซต์โดยเฉลี่ยกว่า 569,984 ครั้งต่อเดือน เพิ่มขึ้น 128%
จากปีก่อน และมีผู้สนใจลงทะเบียนรับข่าวสารอิเล็คทรอนิคส์จากส่วนงานนักลงทุนสัมพันธ์กว่า
3,247คน

กิจกรรมพบผู้ถือหุ้นและนักลงทุนประจำไตรมาส

CPN ร่วมกับตลาดหลักทรัพย์แห่งประเทศไทย ในการดำเนินกิจกรรมบริษัทจดทะเบียนพบนักลงทุน
(Opportunity Day) เป็นประจำทุกไตรมาส
เพื่อให้ผู้บริหารระดับสูงได้แถลงผลการดำเนินงานและผลการปฏิบัติงานประจำไตรมาส
ชี้แจงความเคลื่อนไหวของธุรกิจ อาทิ โครงการที่ขยายตัว โครงการใหม่ในอนาคต
แนวโน้มของธุรกิจ
รวมถึงวิธีการรับมือกับผลกระทบทั้งทางบวกและทางลบที่อาจเกิดขึ้นจากปัจจัยภายในและปัจจัยภายนอก
และเป็นโอกาสให้บริษัทฯ ได้พบปะและตอบข้อซักถามจากนักวิเคราะห์ นักลงทุน และผู้ถือหุ้นโดยตรง
ในรอบปีที่ผ่านมา มีนักลงทุนและผู้ที่สนใจเข้าร่วมกิจกรรมดังกล่าวเฉลี่ย 80-100 คนต่อไตรมาส
พร้อมจัดให้มีการถ่ายทอดสดผ่านทางเว็บไซต์ของตลาดหลักทรัพย์แห่งประเทศไทย (Web Lived)
ซึ่งมีสถิติเข้าชมผ่านเว็บไซต์โดยเฉลี่ย 458 คนต่อไตรมาส
ซึ่งผู้เข้าชมทางเว็บไซต์สามารถส่งคำถามเข้ามาได้โดยจะปรากฏบนหน้าจอคอมพิวเตอร์ที่จัดตั้งไว้ด้านหน้าของผู้บริหาร
ซึ่งผู้บริหารจะสามารถตอบข้อซักถามต่าง ๆ ได้ในห้องประชุมนั้นทันที นอกจากนี้ CPN
ได้จัดให้มีการบันทึกภาพและเสียงตลอดการดำเนินกิจกรรมในรูปแบบของ Webcast
เผยแพร่ในเว็บไซต์ของ CPN ภายหลังการประชุม
เพื่อให้นักลงทุนที่พลาดการเข้าร่วมงานได้รับทราบการแถลงผลการดำเนินงานของบริษัทรายไตรมาสอย่างทั่วถึง

กิจกรรมพบปะนักลงทุน

CPN ดำเนินกิจกรรมพบปะนักลงทุนหลากหลายรูปแบบเป็นประจำอย่างต่อเนื่อง
เพื่อให้ผู้บริหารระดับสูงและส่วนงานนักลงทุนสัมพันธ์ได้พบปะนักลงทุนเพื่อชี้แจงข้อมูลผลการดำเนินงาน
แผนกลยุทธ์ แนวทางการเติบโต รวมถึงสรุปเหตุการณ์สำคัญ ๆ ที่เกิดขึ้นในรอบปี และตอบข้อซักถาม
ซึ่งในปี 2555 มีการดำเนินกิจกรรมดังต่อไปนี้

1. การเดินทางพบปะนักลงทุน หรือ Roadshow แบ่งเป็น

-   การเดินทางพบปะนักลงทุนต่างประเทศ รวม 14 ครั้ง

-   การเดินทางพบปะนักลงทุนในประเทศ รวม 7 ครั้ง

2. การจัดให้นักวิเคราะห์ นักลงทุนรายย่อย
และนักลงทุนสถาบันทั้งในประเทศและต่างประเทศเข้าพบผู้บริหารและนักลงทุนสัมพันธ์โดยผ่านการนัดหมาย
เพื่อสอบถามข้อมูลบริษัท (Company Visit) รวม 138 ครั้ง

3. การเยี่ยมชมโครงการโดยการนัดหมายล่วงหน้าจากนักลงทุนและนักวิเคราะห์หลักทรัพย์ (Site
Visit) ในปีที่ผ่านมา CPN
ร่วมกับบริษัทหลักทรัพย์นำนักลงทุนจากต่างประเทศและในประเทศเยี่ยมชมการปฏิบัติงานของศูนย์การค้าภายใต้การบริหารงานของบริษัทพร้อมทั้งรับฟังการบรรยายข้อมูลจากผู้บริหาร
เพื่อให้นักลงทุนได้เข้าใจถึงลักษณะการประกอบธุรกิจของ CPN รวม 19 ครั้ง

4. การประชุมทางโทรศัพท์จากนักลงทุน (Conference Call) รวม 14 ครั้ง

5. การสื่อสารข้อมูลผ่านทางอีเมลล์และโทรศัพท์ เฉลี่ย 4-6 ครั้งต่อวัน

CPN มุ่งหวังว่าส่วนงานนักลงทุนสัมพันธ์จะเป็นสื่อกลางสำคัญในการให้ข้อมูล ชี้แจง ตอบข้อซักถาม
รวมถึงการรับฟังและแลกเปลี่ยนความคิดเห็นกับผู้ถือหุ้น นักลงทุน
นักวิเคราะห์หลักทรัพย์และผู้ที่สนใจสามารถติดต่อเพื่อขอรับทราบข้อมูลของ CPN เพิ่มเติมได้ที่

คุณอัมพาวีร์ ชมภูพงษ์เกษม ส่วนงานนักลงทุนสัมพันธ์ บริษัท เซ็นทรัลพัฒนา จำกัด (มหาชน) ชั้น 31
อาคารดิออฟฟิศเศส แอท เซ็นทรัลเวิลด์ เลขที่ 999/9 ถนนพระราม1 แขวงปทุมวัน เขตปทุมวัน
กรุงเทพฯ 10330 ประเทศไทย โทรศัพท์: +66(0) 2667-5555 ต่อ 1665 และ 1688
โทรสาร: +66(0) 2264-5593 อีเมลล์: ir@cpn.co.th

5.  ความรับผิดชอบของคณะกรรมการ (Board Responsibilities)

คณะกรรมการมีส่วนสำคัญในการกำหนดทิศทางการเติบโตของ CPN ผ่านการกำหนดนโยบาย
วิสัยทัศน์ พันธกิจ และแผนกลยุทธ์ประจำปี
รวมทั้งการกำกับดูแลและติดตามความคืบหน้าการดำเนินงานในด้านต่าง ๆ ของบริษัทฯ
ให้เป็นไปตามหลักบรรษัทภิบาลอย่างสม่ำเสมอ

โครงสร้างคณะกรรมการบริษัท

คณะกรรมการบริษัทประกอบด้วย กรรมการอิสระ 5 คน จากกรรมการทั้งหมด 12 คน
คิดเป็นสัดส่วนกรรมการอิสระเกินกว่า 1 ใน 3 ของคณะกรรมการทั้งหมด
โดยกรรมการอิสระทุกท่านมีคุณสมบัติความเป็นอิสระครบถ้วนตามที่บริษัทฯ กำหนด
สามารถปฏิบัติหน้าที่กรรมการอิสระได้อย่างมีประสิทธิภาพและประสิทธิผลเป็นประโยชน์ต่อบริษัทฯ
อย่างเต็มที่

ทั้งนี้
เพื่อให้การกำกับดูแลองค์กรเป็นไปอย่างทั่วถึงในทุกมิติและสอดคล้องตามหลักการกำกับดูแลกิจการที่ดี
CPN จัดให้มีคณะกรรมการชุดย่อย คณะกรรมการบริหาร และคณะกรรมการจัดการ
ตลอดจนเลขานุการบริษัท มีบทบาทหน้าที่สนับสนุนการปฏิบัติหน้าที่ของคณะกรรมการบริษัท

ความหลากหลายในโครงสร้างของคณะกรรมการบริษัท

คณะกรรมการบริษัทสนับสนุนให้โครงสร้างคณะกรรมการบริษัทประกอบด้วยผู้ทรงคุณวุฒิที่มีความรู้ความสามารถที่หลากหลาย
มีประสบการณ์ ความรู้ความเชี่ยวชาญที่เป็นประโยชน์ต่อการดำเนินธุรกิจ
ยึดมั่นในคุณธรรมและความซื่อสัตย์ โดยไม่จำกัดเพศ เชื้อชาติ ศาสนา อายุ ทักษะทางวิชาชีพ
หรือคุณสมบัติเฉพาะด้านอื่น ๆ

บทบาทของประธานกรรมการ

แม้ว่าประธานกรรมการจะเป็นตัวแทนจากผู้ถือหุ้นที่มิใช่กรรมการอิสระ แต่อย่างไรก็ตาม
จากการพิจารณาของคณะกรรมการสรรหาและกำหนดค่าตอบแทนผ่านความเห็นชอบของคณะกรรมการบริษัทมีความเห็นว่า
โครงสร้างดังกล่าวมีความเหมาะสมกับลักษณะการประกอบธุรกิจของ CPN
และเป็นจุดแข็งที่ช่วยส่งเสริมให้การดำเนินธุรกิจของ CPN
ประสบความสำเร็จและมีการเติบโตอย่างต่อเนื่องมาจนถึงปัจจุบัน
เนื่องจากประธานกรรมการเป็นผู้มีความรู้ ประสบการณ์
และความเชี่ยวชาญในธุรกิจพัฒนาอสังหาริมทรัพย์และการค้าปลีกมายาวนาน
สามารถปฏิบัติหน้าที่โดยคำนึงถึงผลประโยชน์ของผู้มีส่วนได้เสียทุกฝ่ายมาโดยตลอด

นอกจากหน้าที่และความรับผิดชอบในฐานะกรรมการตามกฎบัตรคณะกรรมการบริษัท
ประธานกรรมการได้ยึดมั่นในจรรยาบรรณและนโยบายการกำกับดูแลกิจการอยู่เสมอ
เพื่อเป็นแบบอย่างที่ดีให้แก่กรรมการ ผู้บริหาร และพนักงานของบริษัทฯ ทั้งนี้
ในการประชุมคณะกรรมการบริษัทหรือการประชุมผู้ถือหุ้นที่ประธานกรรมการมีส่วนได้เสียกับการพิจารณาในวาระใด
ประธานกรรมการจะไม่อยู่ในที่ประชุมและงดออกเสียงในวาระนั้น ๆ
โดยมอบหมายให้กรรมการท่านอื่นปฏิบัติหน้าที่ประธานในที่ประชุมแทน ทั้งนี้
ประธานกรรมการเป็นผู้กำหนดวาระการประชุมและควบคุมดูแลการประชุมคณะกรรมการบริษัทให้ดำเนินไปอย่างเรียบร้อย
เปิดโอกาสให้กรรมการทุกท่านได้แสดงความคิดเห็นหรือข้อเสนอแนะอย่างเต็มที่ในเชิงสร้างสรรค์และเป็นอิสระ

นโยบายการจำกัดจำนวนบริษัทฯ
และจำนวนวาระในการดำรงตำแหน่งของกรรมการและกรรมการผู้จัดการใหญ่

-   กรรมการบริษัทดำรงตำแหน่งกรรมการในบริษัทจดทะเบียนในตลาดหลักทรัพย์แห่งประเทศไทยได้ไม่เกิน
    5 บริษัท โดยไม่มีข้อยกเว้น ทั้งนี้ ในปัจจุบันกรรมการ CPN
    ทุกท่านมีการดำรงตำแหน่งในบริษัทจดทะเบียนรวมไม่เกิน 5 บริษัท

-   กรรมการอิสระดำรงตำแหน่งกรรมการติดต่อกันได้ไม่เกิน 2 วาระ
    และสามารถต่อวาระได้โดยรวมระยะเวลาการดำรงตำแหน่งทุกวาระแล้วต้องไม่เกิน 9 ปี
    มีผลบังคับใช้เมื่อวันที่ 4 มีนาคม 2556 โดยไม่มีผลย้อนหลัง
    ซึ่งคณะกรรมการพิจารณาแล้วเห็นว่าการกำหนดนโยบายวาระการดำรงตำแหน่งของกรรมการอิสระเช่นนี้มีความเหมาะสมต่อการปฏิบัติหน้าที่อย่างต่อเนื่องของกรรมการ
    เนื่องจากในการสรรหาบุคคลที่มีคุณสมบัติเหมาะสมอาจต้องใช้ระยะเวลาดำเนินการ

-   กรรมการผู้จัดการใหญ่อาจไปดำรงตำแหน่งกรรมการที่บริษัทอื่นได้
    แต่ต้องไม่เป็นอุปสรรคต่อการปฏิบัติหน้าที่กรรมการผู้จัดการใหญ่ของบริษัทฯ
    และกิจการนั้นต้องไม่เป็นธุรกิจประเภทเดียวกัน หรือเป็นการแข่งขันกับธุรกิจของบริษัทฯ
    โดยต้องได้รับความเห็นชอบจากคณะกรรมการบริษัทก่อนไปดำรงตำแหน่งกรรมการในบริษัทอื่น
    ทั้งนี้ ในปัจจุบันกรรมการผู้จัดการใหญ่ดำรงตำแหน่งกรรมการใน CPN
    และบริษัทจดทะเบียนอื่นรวม 2 บริษัท

การประชุมคณะกรรมการ

-   คณะกรรมการร่วมกันกำหนดวันประชุมคณะกรรมการล่วงหน้าไว้ทั้งปี อย่างน้อยปีละ 6 ครั้ง
    โดยในปี 2555 CPN มีการประชุมคณะกรรมการบริษัทรวม 6 ครั้ง
    เป็นวาระการประชุมตามปกติทั้ง 6 ครั้ง ซึ่งประกอบด้วยวาระเพื่อพิจารณา 36 เรื่อง
    และวาระเพื่อทราบ 40 เรื่อง

-   ประธานกรรมการ กรรมการผู้จัดการใหญ่ และเลขานุการบริษัท
    จะร่วมกันพิจารณากำหนดวาระการประชุมก่อนการประชุมแต่ละครั้งอย่างชัดเจน
    และเปิดโอกาสให้กรรมการทุกท่านสามารถเสนอวาระการประชุมได้อย่างเป็นอิสระ
    โดยประธานกรรมการเป็นผู้พิจารณาความเหมาะสมของวาระดังกล่าว

-   เลขานุการบริษัทจัดส่งเอกสารประกอบการประชุมในวาระที่สามารถเปิดเผยเป็นลายลักษณ์อักษรได้โดยไม่ส่งผลกระทบต่อบริษัทฯ
    ให้กรรมการได้มีเวลาพิจารณาล่วงหน้าอย่างน้อย 7 วัน พร้อมกับจดหมายเชิญประชุม
    โดยระบุวัน เวลา สถานที่ และวาระการประชุม เว้นแต่ในกรณีจำเป็นรีบด่วน
    เพื่อรักษาสิทธิหรือประโยชน์ของบริษัทฯ เลขานุการบริษัทจะแจ้งการนัดประชุมโดยวิธีอื่น
    และกำหนดวันประชุมให้เร็วกว่านั้นก็ได้

-   ในระหว่างการประชุม
    ประธานในที่ประชุมได้มีการจัดสรรเวลาอย่างเพียงพอในการอภิปรายประเด็นที่สำคัญ
    อีกทั้งสนับสนุนให้กรรมการทุกท่านได้แสดงความคิดเห็นอย่างสร้างสรรค์และเป็นอิสระ
    มีการใช้ดุลยพินิจอย่างรอบคอบ ทั้งนี้
    เลขานุการบริษัทและฝ่ายกฎหมายจะเข้าร่วมประชุมและจดบันทึกรายงานการประชุมทุกครั้ง

-   ในการประชุมคณะกรรมการบริษัท กรรมการที่อาจมีส่วนได้เสียจะไม่อยู่ในที่ประชุม
    และงดออกเสียงในวาระนั้น

-   เมื่อมีเหตุการณ์ต่าง ๆ ที่สำคัญหรือที่มีผลกระทบต่อบริษัทและ/หรือผู้มีส่วนได้เสียอย่างมีนัยสำคัญ
    ฝ่ายจัดการจะนำรายละเอียดมาเสนอให้คณะกรรมการพิจารณาให้ความเห็นและข้อเสนอแนะต่าง
    ๆ ยกตัวอย่างเช่น เหตุการณ์อุทกภัยในปี 2554 เหตุการณ์ความไม่สงบทางการเมืองในปี
    2553 เป็นต้น

-   เอกสารประกอบการประชุม รายงานการประชุม
    ตลอดจนข้อมูลหรือเอกสารที่เกี่ยวข้องมีการเก็บไว้อย่างครบถ้วนในที่ปลอดภัย
    โดยมีการจัดเก็บในรูปแบบไฟล์อิเล็กทรอนิกส์ควบคู่กับการจัดเก็บเอกสารต้นฉบับ

-   ในกรณีที่มีข้อซักถามในที่ประชุมและเป็นเรื่องที่ต้องติดตามขอข้อมูลจากฝ่ายงานที่เกี่ยวข้อง
    เลขานุการบริษัทจะเป็นผู้ประสานงานและจัดส่งเอกสารการชี้แจงเพิ่มเติมของฝ่ายจัดการให้คณะกรรมการโดยเร็วที่สุด

-   เลขานุการบริษัทจัดส่งรายงานผลการดำเนินงานรายเดือนเปรียบเทียบกับเป้าหมายแผนงานที่คณะกรรมการบริษัทพิจารณาอนุมัติไว้
    เพื่อให้คณะกรรมการได้พิจารณารับทราบอย่างต่อเนื่องทุกเดือน

-   คณะกรรมการที่ไม่เป็นผู้บริหารมีการประชุมร่วมกันอย่างน้อยปีละ 1 ครั้ง ซึ่งในปี 2555
    มีการจัดประชุม 3 ครั้ง ในเดือนกุมภาพันธ์ กันยายน และพฤศจิกายน
    เพื่อหารือเกี่ยวกับแผนกลยุทธ์และการทำรายการที่เกี่ยวโยงกันของบริษัทฯ
    โดยมีการสรุปประเด็นการพิจารณาและข้อเสนอแนะที่เป็นประโยชน์เพื่อให้คณะกรรมการและฝ่ายจัดการได้รับทราบและนำไปพัฒนาการดำเนินงานที่เกี่ยวข้องต่อไป

-   คณะกรรมการมีการประเมินประสิทธิภาพการประชุมคณะกรรมการบริษัททั้งคณะทุกครั้งที่มีการประชุม
    เพื่อนำผลที่ได้จากการประเมินมาปรับปรุงพัฒนาการปฏิบัติหน้าที่กรรมการและการจัดประชุมให้ดียิ่งขึ้น
    ซึ่งผลประเมินประสิทธิภาพการประชุมคณะกรรมการบริษัทเฉลี่ยในปี 2555 เท่ากับ 94.49%

-   คณะกรรมการมีการพิจารณาเกี่ยวกับการเปลี่ยนแปลงในกฎหมาย ข้อบังคับ หลักเกณฑ์ต่างๆ
    ที่สำคัญ ตลอดจนข่าวสารความเคลื่อนไหวด้านการกำกับดูแลกิจการที่ดีอย่างสม่ำเสมอ
    เพื่อให้การปฏิบัติหน้าที่ในฐานะกรรมการสอดคล้องตามกฎหมาย ข้อบังคับ หลักเกณฑ์
    และแนวปฏิบัติที่ดีและเป็นปัจจุบัน

การประเมินผลการปฏิบัติงานของคณะกรรมการบริษัท

-   หลักเกณฑ์

แบบประเมินตนเองของคณะกรรมการ CPN
เป็นแบบประเมินการปฏิบัติหน้าที่ของคณะกรรมการทั้งคณะ
โดยนำแนวทางการประเมินจากตลาดหลักทรัพย์แห่งประเทศไทยมาปรับใช้ให้เหมาะสมกับลักษณะและโครงสร้างของคณะกรรมการ
ซึ่งผลการประเมินจะเป็นส่วนสำคัญในการพัฒนาการปฏิบัติหน้าที่และการดำเนินงานเกี่ยวกับคณะกรรมการให้มีประสิทธิภาพและประสิทธิผลยิ่งขึ้นต่อไป
ทั้งนี้ แบบประเมินแบ่งออกเป็น 2 ส่วน ดังนี้

ส่วนที่ 1 คณะกรรมการประเมินระดับคะแนนความเห็นหรือระดับการดำเนินการใน 6 หัวข้อประเมิน
ได้แก่

i.  โครงสร้างและคุณสมบัติของคณะกรรมการ

ii. บทบาท หน้าที่ และความรับผิดชอบของคณะกรรมการ

iii. การประชุมคณะกรรมการ

iv. การทำหน้าที่ของกรรมการ

v.  ความสัมพันธ์กับฝ่ายจัดการ

vi. การพัฒนาตนเองของกรรมการและการพัฒนาผู้บริหาร

ส่วนที่ 2 คณะกรรมการให้ความเห็น ข้อเสนอแนะ
หรือสิ่งที่ให้ความสนใจเป็นกรณีพิเศษสำหรับการปฏิบัติงานของคณะกรรมการหรือการดำเนินงานด้านต่าง
ๆ ของบริษัทฯ

-   ขั้นตอน

เลขานุการบริษัทจะจัดส่งแบบประเมินให้กรรมการบริษัททุกท่านประเมินตนเองในทุกสิ้นปี
และเป็นผู้รวบรวมและรายงานสรุปผลต่อที่ประชุมคณะกรรมการบริษัทเพื่อพิจารณารับทราบและหารือกันเป็นประจำทุกปี

ทั้งนี้ คะแนนประเมินตนเองของคณะกรรมการโดยรวมในปี 2555 เท่ากับ 94.01% นอกจากนี้
คณะกรรมการได้มีการแสดงความคิดเห็นเกี่ยวกับการเตรียมยุทธศาสตร์และทรัพยากรมนุษย์เพื่อรองรับการขยายธุรกิจไปยังตลาดอาเซียน
การกำหนดและจัดทำแผนกลยุทธ์ของบริษัทฯ เป็นต้น

การประเมินผลการปฏิบัติงานของ CEO

-   หลักเกณฑ์

แบบประเมินผลการปฏิบัติงานของ CEO แบ่งเป็น 2 หมวด
ตามแนวทางการประเมินจากตลาดหลักทรัพย์แห่งประเทศไทย ประกอบด้วย

หมวดที่ 1 การวัดผลการปฏิบัติงาน ประกอบด้วยหัวข้อการประเมิน 10 หัวข้อ ได้แก่

1.  ความเป็นผู้นำ

2.  การกำหนดกลยุทธ์

3.  การปฏิบัติตามกลยุทธ์

4.  การวางแผนและผลปฏิบัติทางการเงิน

5.  ความสัมพันธ์กับคณะกรรมการ

6.  ความสัมพันธ์กับภายนอก

7.  การบริหารงานและความสัมพันธ์กับบุคลากร

8.  การสืบทอดตำแหน่ง

9.  ความรู้ด้านผลิตภัณฑ์และบริการ

10. คุณลักษณะส่วนตัว

หมวดที่ 2 การพัฒนา CEO ประกอบด้วยจุดแข็งและประเด็นที่ CEO ควรได้รับการพัฒนามากยิ่งขึ้น
โดยคณะกรรมการบริษัทเป็นผู้ให้ความเห็นเพิ่มเติมในหมวดนี้

-   ขั้นตอน

  CEO
  มีส่วนร่วมในการกำหนดเป้าหมายในการปฏิบัติงานของตนเองและรับทราบเป้าหมายที่ได้รับการอนุมัติในแต่ละปี
  หลังจากนั้นในทุกสิ้นปีเลขานุการบริษัทจะจัดส่งแบบประเมินให้กรรมการบริษัททุกท่านประเมิน CEO
  รวมทั้งจัดส่งแบบประเมินดังกล่าวให้ CEO
  ประเมินตนเองเพื่อนำผลการประเมินมาเปรียบเทียบและเป็นข้อมูลในการพัฒนาศักยภาพของ CEO
  ต่อไป

  ทั้งนี้
  เลขานุการบริษัทจะเป็นผู้รวบรวมและรายงานสรุปผลต่อที่ประชุมคณะกรรมการสรรหาและกำหนดค่าตอบแทนและคณะกรรมการบริษัทพิจารณากำหนดค่าตอบแทนของ
  CEO ตามลำดับ

การอบรมและสัมมนาของคณะกรรมการ

เลขานุการบริษัทมีส่วนสนับสนุนให้คณะกรรมการได้พัฒนาความรู้และแลกเปลี่ยนประสบการณ์ในการทำหน้าที่ในฐานะกรรมการบริษัทและกรรมการชุดย่อยอย่างต่อเนื่อง
โดยมีการประชาสัมพันธ์และประสานงานเพื่ออำนวยความสะดวกให้กับกรรมการทุกท่านในการเข้าร่วมการอบรมและสัมมนาหลักสูตรต่าง
ๆ

การควบคุมภายในและการตรวจสอบภายใน

CPN ดำเนินธุรกิจโดยคำนึงถึงประสิทธิภาพและประสิทธิผลในการดำเนินงาน
ความน่าเชื่อถือและความถูกต้องของรายงานทางการเงิน และการปฏิบัติตามกฎหมาย ระเบียบ
ข้อบังคับที่เกี่ยวข้อง
โดยมีระบบควบคุมภายในและการตรวจสอบภายในเป็นกลไกสำคัญในการดำเนินงาน
ควบคู่ไปกับการเสริมสร้างความรู้ความเข้าใจในการปฏิบัติตามกลไกดังกล่าวแก่บุคลากรทุกระดับของบริษัทฯ
ผ่านสายการบังคับบัญชาและช่องทางประชาสัมพันธ์ต่าง ๆ ของบริษัทฯ

CPN
จัดให้มีการประเมินความเพียงพอของระบบการควบคุมภายในโดยฝ่ายจัดการที่เกี่ยวข้องและสำนักตรวจสอบภายในเป็นประจำทุกปี
ประกอบด้วยการประเมินใน 5 ส่วน ดังนี้

  ส่วนที่ 1 การควบคุมด้านองค์กรและสภาพแวดล้อม

  ส่วนที่ 2 การควบคุมด้านบริหารความเสี่ยง

  ส่วนที่ 3 การควบคุมด้านการปฏิบัติงานของฝ่ายบริหาร

  ส่วนที่ 4 การควบคุมด้านระบบสารสนเทศและการสื่อสารข้อมูล

  ส่วนที่ 5 การควบคุมด้านระบบการติดตามและประเมินผล

โดยมีคณะกรรมการตรวจสอบทำหน้าที่สอบทานผลการประเมินความเพียงพอของระบบการควบคุมภายในและรายงานให้คณะกรรมการบริษัทพิจารณาให้ความเห็น

ทั้งนี้ ปัจจุบันผู้บริหารสูงสุดสำนักตรวจสอบภายในของ CPN คือ นางสาวสุวรรณี วัชโรดมประเสริฐ
ผู้จัดการอาวุโส สำนักตรวจสอบภายใน
ซึ่งได้รับการแต่งตั้งให้ดำรงตำแหน่งโดยคณะกรรมการตรวจสอบ

6. การกำกับดูแลการใช้ข้อมูลภายใน

คณะกรรมการกำกับดูแลให้มีการกำหนดนโยบายที่ใช้ในการควบคุมเกี่ยวกับการใช้ข้อมูลภายใน
และการซื้อขายหลักทรัพย์ของบริษัทฯ เพื่อให้เกิดความเสมอภาคและยุติธรรมต่อผู้ถือหุ้นทุกราย
และป้องกันมิให้กรรมการและผู้บริหารที่เกี่ยวข้องซื้อขายหลักทรัพย์และหาผลประโยชน์แก่ตนเองหรือผู้อื่นในทางมิชอบ

-   การควบคุมเกี่ยวกับข้อมูลภายใน : กรรมการ ผู้บริหาร และพนักงานทุกคน
    ต้องไม่ใช้ข้อมูลภายในของบริษัทฯ ที่มีสาระสำคัญ
    และยังไม่ได้เปิดเผยสารสนเทศต่อสาธารณชนเพื่อประโยชน์ของตนเองและผู้อื่น
    และยึดถือปฏิบัติตามนโยบายการเก็บรักษาและการใช้ข้อมูลภายในที่บริษัทฯ
    กำหนดไว้อย่างเคร่งครัด

-   การถือหลักทรัพย์ของบริษัทฯ : กรรมการ ผู้บริหาร และพนักงานของบริษัทฯ
    มีสิทธิเสรีภาพในการลงทุนซื้อขายหลักทรัพย์ของบริษัทฯ
    แต่เพื่อป้องกันมิให้เกิดความขัดแย้งทางผลประโยชน์ กรรมการ ผู้บริหาร และพนักงาน
    รวมถึงคู่สมรสและบุตรที่ยังไม่บรรลุนิติภาวะ ต้องไม่ซื้อ ขาย โอน หรือรับโอน
    หลักทรัพย์ของบริษัทฯ ในช่วงระยะเวลา 1 เดือนก่อนการเปิดเผยงบการเงินแก่สาธารณชน
    ในกรณีที่กรรมการ ผู้บริหาร และพนักงาน รวมถึงคู่สมรส และบุตรที่ยังไม่บรรลุนิติภาวะ มีการ
    ซื้อ ขาย โอน หรือรับโอน หลักทรัพย์ของบริษัทฯ
    จะต้องจัดทำและเปิดเผยรายงานการถือหลักทรัพย์
    ตลอดจนการเปลี่ยนแปลงการถือครองหลักทรัพย์ของบริษัทฯ
    ต่อหน่วยงานกำกับดูแลให้รับทราบตามเกณฑ์ที่กำหนด

ทั้งนี้
หากผู้บริหารและพนักงานรายใดฝ่าฝืนไม่ปฏิบัติตามนโยบายด้านการดูแลการใช้ข้อมูลภายในที่กล่าวข้างต้นนี้
ถือเป็นความผิดทางวินัยตามระเบียบบริษัท และอาจมีโทษตามกฎหมาย

การรายงานการถือหลักทรัพย์ของบริษัทฯ :
เลขานุการบริษัทรวบรวมข้อมูลการถือหลักทรัพย์ของกรรมการและผู้บริหารรวมถึงคู่สมรสและบุตรที่ยังไม่บรรลุนิติภาวะ
ให้ที่ประชุมคณะกรรมการบริษัทรับทราบทุกไตรมาส

การกำกับดูแลด้านความขัดแย้งทางผลประโยชน์

บริษัทมีนโยบายในการดำเนินธุรกิจด้วยความซื่อสัตย์ สุจริต เปิดกว้าง โปร่งใส และเป็นธรรม
โดยกำหนดให้กรรมการ ผู้บริหาร และพนักงานทุกคน ห้ามประกอบธุรกิจที่แข่งขันกับบริษัทฯ
หลีกเลี่ยงการทำรายการที่เกี่ยวโยงกับตนเองหรือบุคคล/นิติบุคคลที่เกี่ยวข้อง
ที่อาจก่อให้เกิดความขัดแย้งทางผลประโยชน์กับบริษัทฯ โดยคณะกรรมการบริษัทมีหน้าที่ดูแลให้บริษัทฯ
มีการปฏิบัติตามหลักเกณฑ์ วิธีการ และการเปิดเผยข้อมูลรายการที่เกี่ยวโยงกัน ตามที่กฎหมาย
หรือหน่วยงานกำกับดูแลกำหนดไว้อย่างเคร่งครัด

ในกรณีที่มีความจำเป็นต้องทำรายการที่เกี่ยวโยงกัน
รายการนั้นจะต้องเป็นไปตามเงื่อนไขการค้าทั่วไปตามหลักการที่คณะกรรมการบริษัทอนุมัติ
ด้วยความโปร่งใสและเป็นธรรม เปรียบเสมือนการทำรายการกับบุคคลภายนอก
และคำนึงถึงประโยชน์สูงสุดของบริษัทฯ
โดยผู้ที่มีส่วนได้เสียจะต้องไม่มีส่วนในการพิจารณารายการที่ตนมีความขัดแย้งทางผลประโยชน์ ทั้งนี้
ในกรณีที่เป็นรายการที่เกี่ยวโยงกันที่ไม่เป็นไปตามเงื่อนไขการค้าทั่วไปตามหลักการที่คณะกรรมการบริษัทอนุมัติ
ซึ่งอาจก่อให้เกิดความขัดแย้งทางผลประโยชน์
ต้องผ่านการสอบทานและให้ความเห็นจากคณะกรรมการตรวจสอบ
ก่อนนำเสนอขออนุมัติจากคณะกรรมการบริษัทหรือผู้ถือหุ้น

-   การรายงานการทำรายการที่เกี่ยวโยงกัน :
    กรรมการและผู้บริหารต้องตอบแบบชี้แจงรายการที่เกี่ยวโยงกัน ในรอบปีบัญชีสิ้นสุดวันที่ 31
    ธันวาคม เป็นประจำทุกปี
    เพื่อแสดงถึงความโปร่งใสและมีความรอบคอบและระมัดระวังในการทำธุรกรรมที่เกี่ยวโยงกันในรอบปี
    โดยมีเลขานุการบริษัทเป็นผู้จัดส่งแบบชี้แจงรายการและรวบรวมข้อมูล

-   การเปิดเผยข้อมูลส่วนได้เสียของกรรมการ ผู้บริหาร และผู้ที่เกี่ยวข้อง :
    มีการรายงานครั้งแรกภายใน 30 วันนับจากวันเข้าดำรงตำแหน่งในบริษัท และรายงานข้อมูล
    ณ วันที่ 31 ธันวาคม ของทุกปี สำหรับกรณีที่ระหว่างปี
    กรรมการหรือผู้บริหารรวมถึงบุคคลที่มีความเกี่ยวข้องจำเป็นต้องเข้าทำธุรกรรมใด ๆ
    กับบริษัทฯ และบริษัทย่อยไม่ว่าโดยทางตรงหรือโดยทางอ้อม
    กรรมการหรือผู้บริหารมีหน้าที่แจ้งให้บริษัทฯ รับทราบโดยไม่ชักช้า
    โดยระบุข้อเท็จจริงเกี่ยวกับลักษณะของสัญญา ชื่อของคู่สัญญา
    และส่วนได้เสียของกรรมการหรือผู้บริหารในสัญญา เพื่อความโปร่งใสในการเข้าทำธุรกรรมนั้น

-   การรายงานการมีส่วนได้เสีย :
    กรรมการและผู้บริหารบริษัทมีหน้าที่รายงานการมีส่วนได้เสียของตนเองและของบุคคลที่มีความเกี่ยวข้อง
    ซึ่งเป็นส่วนได้เสียที่เกี่ยวข้องกับการบริหารจัดการกิจการของบริษัทฯ ตามหลักเกณฑ์
    เงื่อนไขและวิธีการตามที่คณะกรรมการกำกับตลาดทุนกำหนด
    ซึ่งเลขานุการบริษัทมีหน้าที่รวบรวมและจัดส่งสำเนารายงานการมีส่วนได้เสียให้แก่ประธานกรรมการและประธานกรรมการตรวจสอบทราบ
    ภายใน 7 วันทำการ นับแต่วันที่ได้รับรายงาน

ทั้งนี้ ในปี 2555 CPN ไม่ได้รับข้อร้องเรียนใด ๆ
เกี่ยวกับการกระทำความผิดของกรรมการและผู้บริหารเกี่ยวกับการใช้ข้อมูลภายในในทางมิชอบ

7.  บุคลากร

จำนวนบุคลากร ณ วันที่ 31 ธันวาคม

  -------------------- ------- ---------- ---------- ---------- ----------
  สาขา / ปี             2551    2552       2553       2554       2555

                                                                

  สำนักงานใหญ่ ¹         588     635        655        725        896

  ลาดพร้าว              183     178        187        154        158

  รามอินทรา             50      53         51         52         48

  ปิ่นเกล้า               146     141        138        127        123

  พัทยาเซ็นเตอร์          96      89         91         87         84

  พระราม 3             107     106        103        101        97

  เชียงใหม่              143     142        142        146        124

  บางนา                183     179        179        168        155

  พระราม 2             142     141        142        139        116

  เซ็นทรัลเวิลด์           387     396        375        356        327

  รัตนาธิเบศร์            96      96         99         100        95

  แจ้งวัฒนะ              -       127        129        135        127

  พัทยาบีช               -       149        155        155        152

  อุดรธานี               -       121        124        129        114

  ชลบุรี                 -       100        99         97         91

  ขอนแก่น               -       110        111        108        108

  เชียงราย              -       -          43         88         84

  พิษณุโลก               -       -          -          78         74

  พระราม 9             -       -          -          110        118

  สุราษฏร์ธานี            -       -          -          -          76

  ลำปาง                -       -          -          -          60

  อุบลราชธานี            -       -          -          -          47

  รวม                  2,121   2,763      2,823      3,055      3,274
  -------------------- ------- ---------- ---------- ---------- ----------

หมายเหตุ:

¹ นับรวมพนักงานในโครงการหลังสวน โคโลเนต

แยกตามเพศ

[]

แยกตามอายุ

[]

แยกตามอายุงาน

[]

การบริหารทรัพยากรมนุษย์

CPN ตระหนักดีว่า CPN เป็นสังคมย่อยของ “สังคม” ใหญ่
และเมื่อบุคลากรของสังคมย่อยมีความสุขและเห็นคุณค่าในตนเอง
บุคลากรเหล่านี้จะพร้อมที่จะสร้างสรรค์สิ่งดีๆ ให้แก่ ลูกค้า คู่ค้า องค์กร
และมีส่วนสำคัญในการพัฒนาเศรษฐกิจและสังคมให้มีการเติบโตอย่างยั่งยืน

การบริการพนักงาน และ การเป็น Business Partner

CPN
ได้ตระหนักถึงการก้าวไปข้างหน้าอย่างมั่นคงร่วมกับพนักงานจึงได้ให้ความสำคัญกับสวัสดิการของพนักงาน
ซึ่ง CPN มีสวัสดิการที่เหนือกว่าตลาดแรงงานโดยทั่วไป ทั้งค่ารักษาพยาบาล
เงินช่วยเหลือการศึกษาทั้งบุตร และตัวพนักงานที่มีความประสงค์จะศึกษาต่อ เงินช่วยเหลือการสมรส
เงินช่วยเหลือกรณีทำศพบุคคลในครอบครัว เงินกู้ฉุกเฉินกรณีจำเป็นเร่งด่วนสำหรับพนักงาน
รวมถึงการให้คำปรึกษาแก่พนักงานในทุก ๆ ด้าน ทั้งเรื่องงานและเรื่องส่วนตัว
เพื่อให้พนักงานได้รับแนวทางในการแก้ไขปัญหาและร่วมเสนอแนะในด้านต่าง ๆ ได้ครอบคลุมมากขึ้น
อันจะส่งผลอันดีแก่ทั้งตัวพนักงานและธุรกิจต่อไปในอนาคต

การนำ HR Software มาใช้ในการบริหารงานทรัพยากรมนุษย์

ในปี 2555 CPN ได้เล็งเห็นถึงประโยชน์ของการนำ HR Software มาใช้ในการบริหารงาน
จึงได้ปรับระบบ HR ที่ใช้อยู่เดิมเป็นระบบ HRIS (Human Resource Information System)
ที่มีความสมบูรณ์แบบมากขึ้น โดยพนักงานสามารถดำเนินการแบบ Self Service
ทั้งเรื่องการตรวจสอบประวัติการทำงาน การดำเนินการเรื่องการลา ซึ่งเป็นระบบออนไลน์ทั้งสิ้น
ทั้งนี้เพื่อลดขั้นตอนการอนุมัติต่าง ๆ ทำให้พนักงานบริหารเวลาได้อย่างมีประสิทธิภาพเพิ่มขึ้น
รวมถึงการประมวลผลค่าจ้างและเงินเดือนที่มีความรวดเร็วและแม่นยำ เพื่อรองรับการขยายตัวของ
CPN ต่อไปในอนาคต

การสรรหาและคัดเลือกบุคลากร

เพื่อตอบสนองการเติบโตทางธุรกิจทั้งในและต่างประเทศ
รวมถึงการก้าวไปสู่เวทีการแข่งขันระดับสากล CPN
จึงมุ่งเน้นให้ความสำคัญกับกระบวนการสรรหาและคัดเลือกบุคลากร
เพื่อให้มั่นใจว่าบุคลากรที่คัดเลือก มีประสบการณ์ ความรู้ความสามารถเหมาะสมกับลักษณะธุรกิจและ
Competency ที่องค์กรวางไว้ และสามารถปฏิบัติงานในตำแหน่งที่ได้รับมอบหมายได้
นอกเหนือจากคุณสมบัติเฉพาะบุคคลแล้ว CPN ยังคำนึงถึงศักยภาพในการที่จะเติบโตขึ้นไปพร้อม ๆ
กับธุรกิจได้อย่างยั่งยืน ตรงตามค่านิยมขององค์กร (Core Values) ที่ว่า
“สร้างสรรค์ด้วยความเชื่อมั่น สู่ความเป็นเลิศร่วมกัน”

ภายใต้แนวคิดของการเจริญเติบโตไปพร้อมกัน CPN ได้สานโครงการผู้บริหารฝึกหัดอย่างต่อเนื่อง
เพื่อตอกย้ำนโยบายการส่งเสริมและสร้างโอกาสในการก้าวหน้าในอาชีพ
การสรรหาผู้บริหารจากภายในเป็นโครงการที่ให้โอกาสกับพนักงานได้พัฒนาตนเองและสามารถที่จะเติบโตได้ในองค์กร
นอกจากนั้น เพื่อให้สอดคล้องกับแผนการขยายธุรกิจออกไปสู่จังหวัดต่าง ๆ
ทั่วทุกภูมิภาคในประเทศไทย CPN
สนับสนุนให้พนักงานได้มีโอกาสขอโอนย้ายกลับไปยังภูมิลำเนาของตน
ซึ่งโครงการดังกล่าวเป็นการเสริมสร้างให้พนักงานเกิดความสุขในการทำงาน
อีกทั้งเป็นการให้พนักงานได้ร่วมปณิธานกับ CPN
ในการนำพาความเจริญและการกระจายรายได้ไปสู่ภูมิภาค
ทั้งนี้ในกระบวนการคัดเลือกฝ่ายบริหารทุนมนุษย์จะมีการพิจารณาร่วมกับหน่วยงานต้นสังกัดเพื่อให้การคัดเลือกเป็นไปอย่างโปร่งใสตามหลักการบรรษัทภิบาลที่ดี
(Good Corporate Governance)

การบริหารผลการปฏิบัติงาน

เพื่อให้สอดคล้องกับหลักการบรรษัทภิบาลที่ดี (Good Corporate Governance)
และการมุ่งสู่ความเป็นเลิศ CPN ได้มีการพัฒนาระบบบริหารผลการปฏิบัติงานอย่างต่อเนื่อง
โดยได้มีการพัฒนาระบบตัวชี้วัด KPIs มาใช้เป็นเครื่องมือสำหรับการประเมินผลการปฏิบัติงาน
เพื่อให้เกิดความโปร่งใส เป็นธรรม และนำไปสู่ความเป็นองค์กรที่มีผลการปฏิบัติงานเป็นเลิศ
นอกเหนือจากตัวชี้วัดแล้ว
ยังได้มีการใช้แนวทางใหม่ที่เปิดโอกาสให้ผู้บังคับบัญชาได้มีโอกาสนำเสนอผลงานของทีมงานอย่างเต็มที่ผ่านกระบวนการประชุมเพื่อสรุปผลงาน
(Performance Calibration) ซึ่งจะทำให้ระบบการประเมินผลการปฏิบัติโปร่งใส เป็นธรรม
และยุติธรรมยิ่งขึ้น

การบริหารจัดการพนักงานที่มีศักยภาพสูง

CPN
ได้เล็งเห็นถึงความสำคัญของการดูแลรักษาบุคลากรที่มีผลการปฏิบัติงานในระดับดีและมีศักยภาพสูงซึ่งเป็นกำลังสำคัญในการขับเคลื่อนธุรกิจให้เติบโต
จึงได้จัดให้มีการบริหารจัดการอย่างเป็นระบบ
โดยพนักงานระดับหัวหน้างานขึ้นไปของสาขาและระดับผู้ช่วยผู้จัดการขึ้นไปของสำนักงานใหญ่ที่มีผลการประเมินทั้งด้านผลการปฏิบัติงานและด้านศักยภาพผ่านตามเกณฑ์ที่กำหนดอย่างต่อเนื่อง
CPN จะกำหนดให้ได้รับการดูแลผ่านโครงการ Leadership Development Program
ที่มุ่งเน้นให้พนักงานในโครงการมีคุณลักษณะของผู้นำตาม CPN Leadership DNA
ที่กลั่นกรองมาจากวิสัยทัศน์ขององค์กร
โดยร่วมกันกับผู้บังคับบัญชาในการวางแผนกิจกรรมการพัฒนาและเรียนรู้ผ่านแผนพัฒนารายบุคคล
(IDP: Individual Development Plan)
และมีแผนกพัฒนาบุคลากรเป็นผู้ติดตามความคืบหน้าเป็นรายไตรมาสเพื่อรวบรวมข้อมูลเกี่ยวกับการพัฒนาทั้งหมดรายงานต่อที่ประชุม
Ex-Com เป็นระยะตามกำหนด สำหรับโปรแกรมการพัฒนาอื่นๆ
ที่จัดขึ้นเฉพาะสำหรับผู้บริหารที่เข้าร่วมโครงการฯ โดยได้มีการร่วมมือกับ Academy Team ได้แก่
Executive Coaching สำหรับผู้บริหารระดับสูง หลักสูตร Leaders as Coach
สำหรับผู้บริหารระดับกลาง หลักสูตร People & Task Management สำหรับผู้บริหารระดับต้น
และการจัดให้มี Knowledge Sharing ในหัวข้อ IDP Driven Mechanism
สำหรับผู้บริหารระดับต้นที่สำนักงานใหญ่
รวมถึงการพิจารณาเรื่องค่าตอบแทนและผลประโยชน์ตามหลัก Performance-based Pay
เพื่อรักษาพนักงานกลุ่มนี้ไว้ให้อยู่กับองค์กรและพร้อมเติบโตไปกับองค์กรได้ในระยะยาวก่อนเข้าสู่กระบวนการวางแผนผู้สืบทอดตำแหน่งงาน
(Succession Plan)

สำหรับพนักงานที่ศูนย์การค้าซึ่งเป็น Key Function ของธุรกิจ CPN
ยังคงมุ่งสานต่อการติดตามแผน IDP เป็นรายไตรมาสและจัดให้มีการประชุมกลุ่ม (Group
Feedback) เพื่อรายงานความคืบหน้าในการพัฒนาของพนักงานเป็นภาพรวมในแต่ละศูนย์การค้า
ควบคู่ไปกับการกำหนดหัวข้อแลกเปลี่ยนการเรียนรู้ที่มุ่งเน้นผู้บังคับบัญชาในการให้ข้อมูลป้อนกลับ
(Feedback) แก่พนักงาน ให้ได้รับทราบความคิดเห็นที่มีต่อการพัฒนาตนเองตาม Function
งานอย่างต่อเนื่อง รวมถึงการให้คำแนะนำเรื่องการใช้ IDP
เป็นช่องทางในการวางแผนกิจกรรมการพัฒนาความรู้ความสามารถเชิงวิชาชีพเช่น OJT (On the
Job Training) การฝึกอบรม การเป็นโค้ชหรือฝึกเป็นวิทยากรภายในหน่วยงานของตนเอง
เป็นต้น
ซึ่งจะทำให้พนักงานได้สะสมทักษะการสอนงานและเป็นการวางพื้นฐานที่ดีของการเติบโตในหน้าที่การงานต่อไป

นอกจากนี้ ยังได้มีการทบทวน Competency Model ซึ่งจะใช้เป็นแกนหลักในการพัฒนาบุคลากรของ
CPN ในระยะยาว ทั้งส่วนที่เป็นพฤติกรรมตามค่านิยมขององค์กรและคุณลักษณะผู้นำตาม 5 CPN
Leadership DNA โดยกำหนดระดับพฤติกรรมตามขั้นของ Career Stage
เพื่อเชื่อมโยงไปสู่การนำไปใช้ในระบบงาน HR ด้านอื่นๆ อาทิเช่น การสรรหาและคัดเลือก
การพัฒนาหลักสูตรในการฝึกอบรมตามระดับตำแหน่งงาน การประเมินศักยภาพ
การบริหารผลการปฏิบัติงาน และการวางระบบความก้าวหน้าในอาชีพ

การบริหารค่าตอบแทนและผลประโยชน์ต่างๆ

ในส่วนของการบริหารค่าตอบแทนและผลประโยชน์นั้นก็เป็นอีกส่วนที่องค์กรให้ความสำคัญเป็นอย่างมาก
เนื่องจากเป็นอีกหนึ่งปัจจัยที่มีผลโดยตรงกับพนักงานว่าจะอยู่กับองค์กรต่อหรือไม่
ดังนั้นในปีที่ผ่านมาส่วนงานด้านการบริหารค่าตอบแทนและผลประโยชน์จึงได้มีการปรับปรุงและพัฒนาระบบโครงสร้างต่าง
ๆ ให้สามารถแข่งขันในตลาดแรงงานได้ ไม่ว่าจะเป็นเรื่องการประเมินค่างาน (Job
Evaluation) ของ Hay Group ซึ่งเป็นวิธีการที่บริษัทชั้นนำทั่วโลกนำไปใช้
การปรับปรุงโครงสร้างเงินเดือนให้สามารถเป็นผู้นำในตลาดแรงงาน
หรือระบบตอบแทนแก่ผู้มีความสามารถ (Talent)
ตลอดจนมีการทบทวนในสิ่งที่องค์ได้ให้กับพนักงานอยู่แล้วว่ายังเข้ากับสภาวะเศรษฐกิจในปัจจุบันหรือไม่
ทั้งนี้งานทุกด้านที่ส่วนงานการบริหารค่าตอบแทนและผลประโยชน์ทำในปีที่ผ่านมาล้วนแต่สนับสนุนให้
CPN เป็นผู้นำในด้าน Property Retails ตามแผนธุรกิจที่ได้กำหนดไว้อย่างแท้จริง

  ------------------ -------------------------- --------------------------
  ระดับพนักงาน         เงินสมทบของพนักงาน           เงินสมทบของบริษัท

  ระดับพนักงาน         ร้อยละ 3 ของเงินเดือน         ร้อยละ 3 ของเงินเดือน

  ระดับจัดการ          ร้อยละ 5 ของเงินเดือน         ร้อยละ 5 ของเงินเดือน

  ระดับผู้บริหาร         ร้อยละ 10 ของเงินเดือน        ร้อยละ 10 ของเงินเดือน
  ------------------ -------------------------- --------------------------

ผลตอบแทนรวมของพนักงาน

  ------------------------- ------------- --------------- --------------- --------------- ---------------
  รูปแบบค่าตอบแทน(บาท) / ปี    2551          2552            2553            2554            2555

  เงินเดือน โบนัส              828,328,324   1,034,534,094   1,195,976,000   1,500,423,000   1,729,615,360
  เงินสบทบกองทุนสำรองเลี้ยงชีพ                                                                 
  และสวัสดิการ                                                                              
  ------------------------- ------------- --------------- --------------- --------------- ---------------

นโยบายในการพัฒนาพนักงาน

ด้วยวิสัยทัศน์ที่มุ่งสู่การเป็น “ผู้พัฒนาและบริหารศูนย์การค้าในระดับภูมิภาค
ที่ได้รับการชื่นชมสูงสุดจากทุกคน และไม่หยุดนิ่งในการสร้างประสบการณ์แห่งความสุขในระดับโลก”
CPN
เล็งเห็นถึงความสำคัญในการสร้างและพัฒนาความสามารถของบุคลากรอย่างเป็นระบบและต่อเนื่อง
เพราะบุคลากรที่มีความสามารถถือเป็นกำลังสำคัญในการขับเคลื่อนธุรกิจ
และสร้างความได้เปรียบในการแข่งขันให้เกิดขึ้นได้อย่างยั่งยืนในระยะยาว

CPN จึงได้จัดตั้ง CPN Academy ตั้งแต่ปลายปี 2554
และเริ่มพัฒนากรอบแนวคิดในการพัฒนาบุคลากรอย่างเป็นรูปธรรม
โดยกำหนดกลุ่มความรู้ที่บุคลากรควรได้รับการพัฒนาออกเป็น กลุ่มหลักสูตรพื้นฐาน
กลุ่มหลักสูตรตามสายอาชีพ กลุ่มหลักสูตรพัฒนาภาวะผู้นำ และกลุ่มหลักสูตรบริหารธุรกิจ
โดยกำหนดหลักสูตรสำหรับพนักงานแต่ละระดับ
โดยได้พัฒนาหลักสูตรบริหารธุรกิจสำหรับระดับจัดการร่วมกับจุฬาลงกรณ์มหาวิทยาลัย
เพื่อให้ผู้บริหารระดับกลางและสูงได้มุมมองด้านการบริหารธุรกิจ คิดพัฒนางานเชิงกลยุทธ์
และเพิ่มพูนความรู้จากประสบการณ์ของคณาจารย์ที่มีคุณภาพ

พัฒนา On-Boarding Program
ในส่วนของการปฐมนิเทศน์ให้ผู้เข้ามาเป็นสมาชิกใหม่ขององค์กรได้รู้จักความเป็นมา ค่านิยม
กระบวนการทำงานหลัก ในเบื้องต้น
และเพื่อให้ผู้เรียนมีความยืดหยุ่นในการเรียนรู้เรื่องพื้นฐานขององค์กร CPN Academy
กำหนดแผนในการพัฒนาสื่อ e-learning ที่เหมาะสมสำหรับสถานการณ์ของบริษัทเพิ่มเติม ได้แก่
จรรยาบรรณของคน CPN การเรียนรู้ตนเองด้วย DISC การจัดการข้ามวัฒนธรรม
รู้จักประชาคมเศรษฐกิจอาเซียน
นอกจากนั้นเพื่อสร้างความเป็นทีมให้กับหน่วยงานที่มีการปรับเปลี่ยนโครงสร้างและปรับสายการบังคับบัญชา
บริษัทได้จัดกิจกรรมสร้างความเป็นทีมให้กับสายงานต่างๆ รวมถึงทีมงานของศูนย์การค้าที่เปิดใหม่
เพื่อให้สมาชิกทุกคนในหน่วยงาน ทั้งผู้บริหารระดับสูงสุดและพนักงานทุกคนได้เรียนรู้กันในมุมมองอื่น
นอกเหนือจากการปฏิบัติงานประจำ อีกทั้งได้รับทราบทิศทางขององค์กรและสายงานที่ชัดเจน

[]